url: =Leitung Gaalpi 3 na Hongpiang leh Hih Gam 5 Tengin Gaalzothei Ding / ZIA tawh tehkaak na\n1945 kum August kha Ni 6 zingsang nai 8:15 am in American tote beltawng Atom bomb “ Boihno” kici “Little Boy” Japan gam Hiroshima ah khia in nuntakna 80,000 mitphiat sung in puulsih suk in khuazang seh 2/3 kisia cippah hi. Tuazawh ni 3 khitciang in, beltawng 2 na Nagasaki khuapi ah khiatleuleu in nuntakna 40, 000 siacip pahin, a nunggu thuak in tulsawm lom tampi nungsih lai uhhi. Hihbangteng tawh German galbukna dumthukpi ah Hitler ki gui awkzawh khakhat khitciang in Japan inzongh Gam Pangkhawm/ Allies tetung ah khutlaam/ surrender in Asia ahzongh WWII na hong bingtawp hi.\nTuni, nuclear vui kithun kg 1000 a gik beltawng khatpeen TNT( Tri-Nitro-Toluene) zothauvui ton 1, 200,000 zah agik tawh puakhap natha kikim tahi. Tuni Leitung galpi hong kipan vat hileh, alangnih tuak in hi bangaa suksiatna thakhauh beltawng te neituak tuak ta uh ahihi. Leitungbup ah nuclear beltawng kigawm 22, 000 omding in ki ummawh hi. Hihzah tazen kizang taktak leh leitung pen a bei keizong in siatum cip ding cihi.\nNgaihsun lehangh patauh huai mahmah hi, American in Japan ah tang 2 akhiat pen, a nunggu enkik hilehangh tuni ciangdong ahi theiding in kingaihsun zo mahmah nailo ahih manin, gamhau te in mailam ah tualampi pelh in a dang galvan ah ki demzawta uhhi. Genthena in Set khuakneel software code 24 000 tawh ki kilhcip F-35 vanleng, galkulh leh dumthuk vutlet ding beltawng (bunker bursting cruise missile), cihte ah kidem zawta ahihman in nuclear tawh thukhen zahding galpi piangding lam et tawm zaw cih dinghi.\nTunung deuh aa kipan nuclear beltawng khutlet gampi te hong ki nawkpian cih ihmuh ciangin Galpi masuan aa om ihiiam cih huaizel hi.\nGalpi III na piang hileh kua in gaalzo dingcih tawh kisai thu leh la sumtha bekhilo galvan neihzah enkaak suk in anuai ah konggual suk hi.\n-Military personnel count Leigaalkap mimal phazah (total active, reserve and paramilitary troops)\n-Naval size Tuigaalkap leh gaalvan zah (by displaced tonnage of water, i.e. total real weight of military sea vessels)\n-Air force size Gaalvanleng neihzah (number of combat planes and attack helicopters)\n-Trends in military spending Gambup kumkhat sumlutzah ii sehbangzah gaalvai ah zeekzah (US $ tawh kisim hi, GDP gross domestic Product %).\n-Estimated nuke count (Nuke Beltawng neihzah)\nTu in, kua in galzo zawding cihpen a kinai pen ding in sansat kawm in a omsa leh hongpai laiding hun ah khantohna zui in enkak ding hihangh.\nNuclear beltawng nei zihziah ciat ahihman in galpiang takpi leh thudik tang kido nazongh omzo takpi diam cihpen gencian haksa dinghi. Vanleng, tuilengpi leh tuisunglut te puak beltawng bek hilo in leimaitang bulphuh beltawng khahna tausang tezongh mangngilh ding hilo hi. Hih etkholhna pen 2014 kumsung galpi piangding hinailo in tuzawh kumsawtpi khitciang ding etkholh na hi, pilna siamna zongh khangtobeh laihamtang dinghi.\nA tungaa thulu nam 5 tawh pii-ciangteh in kuate galhat pending cih anuai ah gualsuk ni. Tulian dinmun tawh gamlian 5 telsuk in a hatpen akhat na ah kikoih hi.\n5. United Kingdom (UK): 2013 kum sumlut vekpi GDP $ awn tul 2,432 lak ah $ awn tul 60.8) GDP- gross domestic product\nPuan gialsilh/ Personnel: 387,570\nHuihlak/ Air: 222 galdo vanleng/ combat aircraft, 153 galdo heli/attack helicopters\nTuitung/ Sea: Tui gihna ton 367,860 zahtawh kikim hiam leh thautang\nNuke Beltawng: Upmawh 160 keeksa, neihvekpi gawm 225\nTanglai aa minthang vangvang ahi Britain galhang galsiamna lakah leitung aa tui galkap siampen kici kumpinu minsuang tuigalkap tezongh tukhang huntak ciangin tuazah hizo nawnlo uhhi. Tu dinmun in Royal Navy pen leitung ah a hatpen nga na bek hita hi. Leitung aa huih galkap thuapcing masa peen hingei uh a, tuhun ciangin a lianpen 10 lak ahzongh kihel zonawn lo hi. 2013 kum Galkap zumpi sumzeekzah pen leitungbup ah a tampen 3 na hi. Nitum gamlam ah a lian pen nihna ding in France tawh kituh sak tadih uhhi. A taktak in nambat 5 nading in France, Germany leh Japan tawh ki gualkim piantek napi in banghang in UK kitel hiam cihleh;\n2030 ciangin Europe ah tutadih a haupen Germany khengto suakin Euro sum zangkhawm gamte sum manneihna kiamsuk na in sukhalo bekthamlo in, hong khangthak India, Brazil tekheng in sumbawl lianpen gam suakding cih muhkholh na thu khat, (UK in Euro sum zanglo in sterling pound zang uh) tulai sumlutzah seh 1000 suah seh 25 bek galhiam lamah zeek uh himah leh patau khat hong omvat leh nawhtak in hong behlap zoding, US tawh ki meltheihna zongh hoihto suakding ahihman ahihi.\n4. India: 2013 kum sumlut vekpi GDP $ awn tul 1,844 lak ah $ awn tul 46.1)\nPuan gialsilh/ Personnel: 4,768,407\nHuihlak/ Air: 1,080 galdo vanleng/ combat aircraft, 140 galdo heli/attack helicopters\nTuitung/ Sea: Tui gihna ton 317,725 zahtawh kikim hiam leh thautang\nNuke Beltawng: Upmawh 100 keeksa\nTu tadih India galhiam lam sumzeek na pen a 8 nabek hi, France, Japan, Saudi Arabia te nangawn in India sangin $ awn tul 10 tamzaw in zeeklai uhhi. Tua aihleh nidang lai Britainte siahkaihna gam khat ahilel India in, a siahpiak topu Britain khengto in hizah in muan’bawl ihhiam?\n2007 kum Goldman Sachs Sumbul Bank muhna ah mailam kum 10 sungin India in Britain khengto in sumbawl nalam ah makhelh ding cihi. Nungkum sung inzongh, ‘IHS thupuak muhna ah tu aa danta in apai leh mai 2017 ciangin sumzuak sumlei nalam ah India in UK makhelh ziau ding cileuleu uhhi.\nA kawmkal ah UK pen Euro sum mankiam na in nawk in tawlkhat dinkhawl tadih dingin zong a mukhol omban ah, tutadih leitungbup ah puangialsilh a tampen 2 na himawk uh ahihman in leitung galpi hongpiang leh a veng le pamteng tuancil cipzo zah in a tam uh ahihna zongh mangngilh kei ni.\n3. The Russian Federation: 2013 kum sumlut vekpi GDP $ awn tul 2061.3 lak ah $ awn tul 90.70)\nPuan gialsilh/ Personnel: 3,250,000\nHuihlak/ Air: 1,900 galdo vanleng/ combat aircraft, 1,655 galdo heli/attack helicopters\nTuitung/ Sea: Tui gihna ton 845,730 zahtawh kikim hiam leh thautang\nNuke Beltawng: Upmawh 1,480 keeksa, neihvekpi gawm 4,502\nGalkap kivak na thapia in leitung ah galhiam lam sumzeekna a tampen 3 na zongh hi. India tawh ki valak sim cihding hiam Russia zongh US leh nitum gam tetawh kilehbulh in galhiam lam sumzeekna ah hong keekto saksak in a tawpna ah UK nangawn khengto ahihna kimu thei ahihi.\nIHS Jane’s Annual Defense Budgets report nazui in hongpai ding kum 3 sungin galkap lam kisin na leh galhiam lam sumzeek na in sumzatsa sangin 44% khangsak tolai ding cih kimu hi. Tu tadih in, leitungbup ah US zom in huihlak leh tuitung galhiam a lianpen 2 na bek hilo lai, nuke beltawng zongh US zom in a nihna mah hilai uhhi. Tawlkhat sung hih dinmun khahsuah pak sawm in umkeng.\n2. United States of America: 2013 kum sumlut vekpi GDP $ awn tul 15,500 lak ah $ awn tul 682)\nPuan gialsilh/ Personnel: 2,291,910\nHuihlak/ Air: 3,318 galdo vanleng/ combat aircraft, 6,417 galdo heli/attack helicopters\nTuitung/ Sea: Tui gihna ton 3,415,893 zahtawh kikim hiam leh thautang\nNuke Beltawng: Upmawh 1,645 keeksa, neihvekpi gawm 5,113\nUS nungaa a zomto gam 10 kigawm sangin galhiam ah sumtam zeekzaw kimlai bekthamlo in, America pen tu tadih in kivak siamna leh galhiam lam ah paubang nading omhetlo mah in a siampen, a kiva pen, galhang pen leh galhiam hoihpen himah hi, tua bangkim lai banghang in United States galhiam sangin gamdang khat tha hatzaw dingin sehbawl mawk ihhiam? Tua aihmawkleh, mun 2 na ah bang hangin American tu kheukhau mawk hiam?\nDawimangpa lungsim kihei in, 2100 kum masiah leitung galpi pianglo ding in sehta lehangh, anuaiaa teng etkak ding hong om hi:\n2013 kum in galhiam lamah $ awn tul 682 ($ 682 billions) zeek in Leitungbup ah tuitung leh huihlak galhiam a lian penpen a nei bek hilo nuke beltawng hizah nei gegu bang cidan hiam? Maikum 2014 ciang $ 100 billions kiam in $ 574.9 billions bek zeekmah taleh a nungzom gam 8 kigawm sangin galhiam ah tam zeekzaw lai cih kimu hi. A nuaiaa ensuk dih ni…\n1. The People Republic of China: 2013 kum sumlut vekpi GDP $ awn tul 8,300 lak ah $ awn tul 166)\nPuan gialsilh/ Personnel: 7, 054, 000\nHuihlak / Air: 1, 500 galdo vanleng/ combat aircraft, ? galdo heli/attack helicopters\nTuitung/ Sea: Tui gihna ton 708, 086 zahtawh kikim hiam leh thautang\nNuke Beltawng: Upmawh 240 keeksa, neihvekpi gawm ki cianlo\n1970 kum khit sumbawl hauhna te a lamdang in hongkhangto ahihna tawh kizui in, khangto mawk hilo kikhawh liang in zang hi. Kim le pam, singkung ganhing susia in siatna tampi om himah leh tuihual bangin thatang tawh mainawt in a kidal zolo zahding khantoh na in hongnawh ahihman in gamdangte mai ah hong tai uhhi. Gam mite nuntak khuasak domkangto in sumlei sumzuak na ah meetbawl kiva uhhi.\nGalhiam thatawh tungtuan na lam enkik hi lehangh, mipi lakah hauhna tanh kikimloh na in hongnawngkai sakdiam, aikeh party khat tawh ki vaipuak makaihna in mailam ah nitum gamlam tawh kidem na ah hong dualkik lel khadiam cih muanmawh na omhi.\n- 2013 World Economic League Table thupuak tawh kizui in 2028 kum ciangin China’s Gross Domestic Product GDP in United States GDP khengto suak dinghi cihi. Tulel in China in 2% of GDP leh US in 4.4% of GDP ciat galhiam lamah zeek uhhi.\n- 2011 International Institute for Strategic Studies thupuak muhna ah hongtung ding kum 15-20 sungin China in US galhiam neihna zah hong delh phato ziau ding ci uhhi. Tua pen nung 2011 kum lai hi a, China in kumkhat $ awn tul 166 zeek nailo hilai hi.\nA taktak in kong kikhakkhum bangaa thu iimcip China galhiam thumeilet/ policy pen telcian ding hamsa laihi. Ahih hangin leitung galpi hong piangin US-China ki lawmtat na hong kisia leh sumsuak sum kilei na lamzongh hong toknawi to ding ahihman in US sumleina tha muang China thatang hong kiamsuk ding cihzongh mangngilhloh ding kisam hi.\nLeitung galpi WWIII hong piangleh hih gam 5 teng galhiam lam pii-ciang tawh khinkhai in tu aa dan in a kimu thei hi. Bangthu te hangin leitung galpi piangthei ding cih thulu a dangte tawm enbeh lai dihni.\nSum lei/zuak Galpi Trade War: America Vs. China\nGaaltha tawh kilangdo kei ahihloh hangin, sumlei sumzuak kituhna ah sum thukhun vaitawh tulai nangawn in ki nawk gige uh hi. America kumpi in China te sumkhek diktatlohna leh sum pii-ciang khiakna ah thudik in gamtalo ci’n a phunsan zawh sawtta hi. Currency manipulation kici pen China in amau Yuan sum manneihna a ki lawmlopi in khiamgawp in tuatawh Dollar tampi leisemsem uh ahihman in sumlei sumzuakna ah China bawl vante tawmno tawh zuakzo uh aa, leitung ah gamdangte vantawh tehin tawmno tawh zuakzo uhhi. Tua thuhang in gamdangte bawlsa vanzat te in China bawl vante tawh a kizuakkhawm ciangin vanman kikhai lua ahihman in khawngzolo uh cihi. 2012 kumpi kiteelna ah Republican Telcing Mitt Romney in kei kumpi kasepleh zumkah ni masa ni in China tawh sumtualgal kigi kakhungpah ding cihi. Cihnop na ah US honglut ding China bawl vankhempeuh siahsum tax tamzaw sakin ka gawtding cipah hi.\nHihbang hongpiang takpi hileh sumtualgal apiang hong kici diam? China in eeleh bangci thukkik dinghiam?\nLeitungbup sumbawlna Thukhun zumpi World Trade Organization ah thu kineih sangin US leh China kikal ah awzol zaw in diplomacy kici tuidam tawh kihona bel teelzaw tham ding uhhi. Hih summeet vai hizeel ahihman in tuabek tawh tawlngalo in alauhuai zaw sumtual galzongh a piangthei thu bel higige hi.\nAsia Pacific Galpi War: China Vs. Nitum lam Gamte (the West)\nA paisa tawlkhat lai in, China khuataw tuipi nuai leitaw ah sumpiang tampi omding hicih lam etna tawh China leh Japan kikal vai pi khat hongom ciangin, China in a kituhna tuikulh kim le kiangteng huihlak amau thuneih na hi cih tangko uh ih zaakciat hi. Cihnopna ah tua kim le kiang huihlak tawn aa leng vanleng peuhmah in China tungah phalna ngen masak lohphamawh cihna hi. Japan inzongh akibangin tangko uh ahihman in genkholhlohpi in mei akuangvat thei ahihi.\nHih tuikulh neuteng paulap in Japan in 1937-1945 kikal sung minampi lungsim tawh galhong phawng khia uh ahihi. China gam khenpi khat Japan khutsung tungin mi awn tampi that, bawlsia leh numei tampi bawlsia gawp uh aa tuni ciangdong mangngilh zolo in nasa velval lai mahmah uhhi. Bekthamlo in hih tuikulhte in leisung piang huihtuisuak (natural gas) tampi om in, China gam kum 45 sungphial ding kicingtak zatkhop ding om hi cihzongh thulu khat hongsuak ahihi. Gamnihtuak in mawhna kikawk tuak in galhiam pua tuilengpi te ki nawk dekdek liangin ki talsik zeel uhhi. Japan in China gam kum 8 sung a vanawklai un China awn 20 si in, Japan awn 2 si hi.\nAwlmawh huaithu ah, gal hongkipan leh tawmvei sungin leitungbup lawhziau dinghi. Alang ah, Asia sumbawl gamlianpen geel ahihman in leitungbup sumlei sumzuakna zong kisia pah ding cihi. Bekthamlo in, Japan tungah US kamciam ahi galvai ah kongpanpih tinten ding cihthu om ahihna leh China nungah Russia in nungthuappah ding ahihman in gal kilawh zauding cihna hi.\nGal Kido na/ Military Conflict: Russia leh Tumlam gamte\nZanmah thupiang Ukraine tualsung buaina ah abeisa galvot (cold war) hunlai khekhap teng hong maikah kik suak hi. Russia gam pummuan’na tawh Ukraine kumpi in EU gamtawh thukim na khutpi meekding utlo, EU pummuan’na tawh mipi hongso khia. Thutawh kipan in gamahtatna in zomto, tua paulam in Russia in Ukraine gamtaw leimeng Crimea luahphei ziau hi. US in awilo bekthamlo in thu le la tawh tawsat ding kithawi behlai hi.\nA tom in gensuk lehangh, Ukraine mipi atamzaw in a pului uh Russia sangin EU tawh ki mehmat nuamzaw uh bekthamlo in suahta taktak zongh kisa zaw, lunggulh zaw uh cih kimu hi. Russian in kumpi pa panpih, EU leh US in tangpi mipi deihna panpih in tua tawsawn na ziak in Ukraine kumpi Russia ah galtai phei hi. Tua mipi gualzawhna Russia in galhiam leh galkap tha tawh buakhuan kik ahihman in Ukraine in Crimea gamke khahsuah uhhi.\nHih thulu hong kizom suaksuak hileh galpi pian nading meigiit kaatzongh himun tepan in hong ki pankha ding upmawh huai lahlo ahihi. Leitung mipil te in amau ciat pii-ciang te zangin ah muhkhiat thu hong hawmsawn ka hihi.\n0. United Zoland: 2015 kum sumlut vekpi GDP $ awn 1.0)\nPuan gialsilh/ Personnel: 1300 (ZIA)\nHuihlak / Air: 0 galdo vanleng/ combat aircraft, 0 galdo heli/attack helicopters\nTuitung/ Sea: Tui gihna ton 0 zahtawh kikim hiam leh thautang\nNuke Beltawng: Upmawh 0 keeksa, neihvekpi gawm ki cianlo\nLaigelhte deihna nateltheih leh lungdam huai hita hi.


timestamp: atn

url: =US tungcilte’ theihhuai thu pawlkhat ~ Awn Za Pau :: ZOMI DAILY\nposted on 19 September 2015 at 11:58 pm Lomkholna: Article, Awnzapau, Theihhuai\nA masa in keima tuakkhak ngiat thu tawh kong pan pah ding hi. Ka tun zawh uh kha 9 khitteh ka pawlpi lutna Victory Christian Center ah ka kikhawm uhhi. Mawtaw tungah tuakin biakinn mai portico nuai ka tun lian uh leh ka tate biakinn sum ding ka piak nailoh lam ka phawk a, tawm vei khawl in ka ip sung a, peekkhat lai dal (20) khawng dokkhia in tawmtek ka pia hi.\nTua laitak in nupi ham khat ka kiang uah hong pai vingveng a, kong paupih thei diam ci in hong dong masa hi. Ko zong kingah peuhmah ei ka cih uh leh, nidang ciangin mimuhna ah sum kipia vauvau nawn kei un, na sum uh mi dangte musak kei un hong ci hi. Tua hong cih in a gennop tampi om hi. Tua lai mun pen Biak Inn maii tekhtekh hi lai hi.\nAmerica ah mi hoih a tam mah bangin mi sia zong tam peuhmah hi. Kuamah peuh in sumtang zang lo in Credit Card or Debit Card vive zang uhhi. A baihsa a sum a laidal a, amuh uhteh iplah lua in a cil kaai keei uh hih tuak hi. Thau a pua tam ahih manin mun khat peuhah thau hong ngat in hong ngen ziau leh piakloh a phamawh ding banah ih luang ih baan in sawng thei lai ding hi.\nKhat leuleu eimite tuahkhak mah ahihi. Walmart kici sai lianpi khat ah beer lei uh a, mawtaw khawlna parking atun uhteh a mawtaw gei ah ding kawm sa in suntangpi mah in a beer uh lau lo tak leh lungmuang tak in dawn phiuphiau uhhi. Tuate amuh ciangin midik mi thukhual mahmah khat in amau kiang va naii a, no koi pan hong pai nei vuam ci in aw zoltakin va dong hi.\nAmau zong a maan bang in a genciang in, kei zong kong upmawh mah hi ci in a dawnkik khitteh: mi muhna ah beer dawn kei un, beer zong zu lakmah a kihel hi. US ah zusai tawh kithuah ansaite bek ah zu ahi zongin beer ahi zongin kidawn thei bek hi. Tua lo inn bekah kidawn thei hi. Palik ten hong thei leh hong man ding hi ci in na gen ngei uhhi.\nNaupangte Hilh Tangtang Ding Kisam\nHih lam tawh ngaihsutna in ei Kawlgam nuam mahmah in mi gilo mihing tatsia tam nailo ih cih Yangon na leng ah, naupangnote sangpai sangciah a nute in kha tangtang pii tangtang uhhi. Pawl khatkhatte bang in sun khuavak in sanghuang ah ngak niloh lai tazen uhhi. Tua mah bangin US semsemah na tate innsung innpua ah khahzau peuhmah kei un. A neulim mahin thuhilh tangtang un. Ulian tawh kikhawllo in koimah paisak mahmah kei un. Mipi kikhopna biakinn sung khawngah ei mite diakdiak in, ih tate it mahmah napi hang in ih kikhahzau lel mawk hi. It dan ih siam kei hi.\nIh zahtak mahmah ih muan mahmah Pasian biakna sungah ih biakpiak hun laipi mahin, naupangte khahzau in thu kiza thei lo liang in ih gamlum sak thei hi. Nu leh pate tawh kithuahsak ding kul hamtang hi. Tua hi kei leh biakinn sungah a ut anuam teng a na sawkkhak ding lauhuai hi. Gentehna: Kum 2010 kum Tulsa Zomi Nam Ni in naupang pawl khat kicinh bawl lo in kikhahzau kha ahih manin, ka kikhopna uah thu limci vive a kigen laitakin ‘alarm’ hong ging henhan mawk hi. Khoih dia kilawmlo teng va khoihkha uhhi. Tua pen ih tu ih tate ih cinhlahna ih cinh theihlohna hi pah hi. Biakinn sungah na nau a kap khak leh a pua lam ah paipih pah vingveng inla a kah a tawp dong khoi phitphet phot tadih zaw in.\nNaupang hilh naupang kep siam naii lo phadiak pen Chin/ Zomite hi phadiak sese hi. Mikangte biakinn cih thadah Kazinte kikhopna biakinn sungah naupangte kap ngeiingaii gamlum ngeiingaii cih om lo in, a nu a pate in uk zo mahmah uhhi. A thu ka kankan ciangin a innsungah amau a tate thu hilh pha mahmah uhhi. Thu a man kei leh zong a kihtak theih ding a lau theih dingin vauna velhna satna a om hun zong om tuak veve sim thamhi.\nTua bang ciangin a tate in 911 sap ding apate agen ciangin a nu a pate in: Nang ka ta nang pil nading ka deih man aa hong thu hilh hi ing, na lungkim het kei aa 911 na theihsaknop leh phamawh kei.. Palikte in hong man tapeuh hen la, ka khantawn in thung va kia mah ning… no guak na om ta un!! a cih tak ciangin a tate zong apa om kei taktak leh a piang ding thute a muh kholh banah apa itna phawk kik san in tua zawh akipan tha zawh bek hi lo in thuzawh tawh thuah ahih manin a nu a pate thu mang mahmah uhhi ci in ka thei hi.\nAdik het lo lailai ah ei Zomite pen deihsak tateu hang ci in a tate hong va taisak a hih kei leh naupang hilh dan ding khawng va kigen leh, a hoih lam in sang thei lo in a leh lamta in na sang zaw pah pah thei zaw kaltang se uhhi. Tu nei lo ta neilote naupang neu lote bang in va gen kha leh a mau tu leh ta a neih loh man uhhi.. ci hamtang put in, a thu zuih loh nateng in nei thei zaw lai uhhi. Deih sakna takpi tawh thu ih kimop nop hangin valh thei lo in thalh kik pahpah uhhi.\nTua hi aa mikangte tate thu man dan banghang hiam cih kan bawl in a mau gamtatna bang in zuih ding hanciam pah hi leng ih ngaihsutna ih tate pattahna ih khuasak zia ding theih nateng aa kinei ding ahihi. Ih tu ih tate pen aneu a kipan thuhilh tangtang mah ding akisam pha mahmah ahihi. It cih tawntung mah bangin it napi hangin ih it dan ih siam naii kei hi.\nInnsung bangkua khat ciat tek in ih tu ih tate ih hilh tangtang ding hang a, cikmah hun a kisap loh hun om lo ding, a khang a khang a kisam tawntung ding ahih huhau in, biakna sia leh sia numeite in naupang pattah dan mah ih khua ih tui ih biakinn tengah, zi neisa nupi papi te theih ding bek hi lo in, nungak tangvalte tungah gen cih tak a nong gen ding uh, pattah cih tak a nong pattah ding mahmah uh ka lunggulh penpen hi.\nYangon khawngah zong naupang neu lai neiten a tate uh kiangah na theih ngei loh khat peuh in hong hopih leh dawng kik peuhmah kei un, kihem pah un! ci in a nuten vaikhak tangtang uhhi. Mi hoihlote in na ta uh na zolsim na lasim ding a, sum tampipi tawh hong tansak thei ding hi. Adeih zah na piakzawh kei uhleh na that ziauziau kha lai ding uhhi. Tadinsa-Newspaper sim leng tua bangdan nungsun hi lamah tam thei mahmah hi.\nNa tate hoihtak phatak a na hilh kei leh sang kahna na lengah hong deih lo ding hi. Ei mite unau khat Pre-primary School (muco) ah kahsak a, a sang uah a lawmte tawh kikamtam leh a unau in kihon in a lawmte na laii mang pahpah ci hi. A sawtteh a sang aate’n deih nawn lo in hawlkhia kici hi. Mi pawl khatte in a tate tungah mi tawh na kitot uh leh kihon/hun un! cih zong agen ki-om kha thei takpi mah ding hi. Amun amual zui a, ih tuntunna ah mite lungsim ngaihsutna leh gamtat luhek zia ih zuihtheih pahpah ding thupi mahmah hi.\nMawtaw Hawl Dan Ding\nMawtaw tawh lamka mei (traffic light) ah na khawl ciangin na gei ate tawh maikimin khawl se dah in. Na khawl khak zenzen leh zong en se dah in. Na etgega mawk leh pawlkhatte amah leh amah kisungsia kisuangtaakin pum heh thei a, thau peuh hong ngatziau thei ding hi.\nEi lamah mei adum (green) ciangin a paikhia masa ding bang ih kituhthei liang hi. Tawmkhat zekai leng ih nunga ten horn hong meek zaw lai hi. Hih lam ate a paimasa ding ki-emh ki-ngeng zaw lai uhhi. Banghang hiam cih leh pawlkhatte in meisan pi mah hong nawk veva thei mawk uhhi. Zu khamsa a hawl zong om thei in, nasepna tawh kisai lungkim lohna khat ahi zongin leh innsung vaai haksatna atuamtuam khawng kingaihsun kha leh meisan mei eng zong kiphawk kha lo thei takpi hi. Tua teng kidalna in a pai masa ding kituh hetlo uhhi. Tua pen ei leh ei kidal kawm a mawtaw hawlna (self defense driving) kici hi.\nTua banah na mai ate ngaklah in Kawlgam bangin horn meek se dah in. Hi khawngah zong a meek kawmkawm om thei hi. A kuamah tekin kizadah villvell hi. A lungsaute na ngawn in lungkimpha lo veve uhhi. Sinlung ngotkhat tawh kituakkha leng thaukhawng hong kingat khak ding lauhuai mahmah hi.\nMawtaw na hawl ciangin na totna lamzing (lane) na kheel ding leh signal lak lopi in lampial peuhmah kei in. Mawtaw hat lah hatin tam lah tam ahih manin lauhuai pha mahmah diak hi. Hih munah ‘blind spot’ acih pen ih phawk ding thupi mahmah aa, na lampialna ding lamzing ah mawtaw hongpai hiam cih na luheek in na et kik hamtang ding zong kisam pha mahmah hi.\nHih gamah mei eng (yellow) ah khawl kullo hi. Kihawl thei suak kikantan suak thei hi aci kei hi. Ahi zongin na speed a manlang luat a na khawlvat a, nang a’ding leh na kim na paam a’ding a lauhuai leh, kikantan thei hi cih ciang bek ahihi. Tua hi a, bangbang ahi zongin traffic light omnate ah kidawm mahmah kawm a hawl ding ahihi.\nNa taklam kawi ding na hih leh na kawina lam ding a, ahong pai mawtaw dang na naii ah a om kei a, lampi awng mahmah na sak leh, mei a san hangin kikawi thei veve hi. Ahi zongin khawl lo in paisuak vingveng lo ding aa, stop sign mun aa tawm vei na khawl mah bangin, tawmvei khawlsak hamtang in tua zawh teh mei san ta leh na tak lam ah kawi thei pan ding ahihi. Kawlgam bangin freeway ci in a kikawi theihna leh kikawi theih lohna khen sese lo hi.\nKawlgamah mawtaw hawl theih nading licence ngah nangin lai ka vuan ngei kei a, kum sawtpi mawtaw ka hawl khit hangin ka phawkkhak kholloh khat om hi. Tua pen ‘blind spot’ kici a, na veilam zing pan ahi zongin na taklam zing pan ahi zongin na nungah mawtaw hong pai in hong phak madiak leh hong makhelh dektak kikalah mawtaw sung aa kibulh a nunglam etna limlang sung pan a hi zongin, a pua lam a limlang sung pan ahi zongin kimu theilo a, tua pen Mangpau in ‘blind spot’ kici hi.\nNa veilam zing ahi a na taklam zing ahi zongin, na lam zuih zing pan na pialnop leh, na limlang maan pan bek hilo in a kician mahmah dingin na luheek a na pialna ding na pang lam leh na nunglam na et kul hamtang hi. Mawtaw zing 2 pan zing 5, 6 maikim a paina express way/freeway te ah mawtaw lah hat thei mahmahin lauhuai pha mahmah hi. Na tot laitak zing khat pan a dang zing khatah na pial nop ciangin, kidop phat mahmah a kul mahmah phadiak ahihi.\nMivom khangno pawlkhatte in a mawtaw sungah cassette aging theithei a hong pawlkhat bel om veve hi. Ahi zongin a kuamah peuhin a veeng a paam a naii a omte zak dingin gingsak buabua lo uhhi. Amah leh amah in a zakkhop bek dingin a hi zongin, earphone tawh ahi zongin ngaitek zaw ciat lel uhhi. Mihing khan-gual khat zong kibanglo, numei leh pasal zong ih uukdan kibang lo ahih manin, suakta tak aa, a mau deih bang ciat aa zattheih dingin MP3 vive zang uh aa, earphone vive tawh ngai zaw uhhi.\nNang totna lampi tungah meiphelh mawtawte leh cina gim pua ambulance te na nung lam pan ahi zongin na mai lam pan ahi zongin, hong pai leh na taklam lamnawl lam neh citcit in la na mawtaw khawlsak in. Hong khen khit dong ngak in la, tua zawh teh paikhia kik pan in.\nTua mah bangin School buste in mun khatah khawlin stop sign a lah laiteng, akimaituah na hi uh a, anung pan na hi zongin, na mawtaw khawl sak in. Sang naupangte bus tung pan a tuak ding ahi zongin a kah ding ahi zongin a khawl laitak ahihi. Na pai veve leh palikte kiangah na ko leh a thu lian hi.\nTraffic light kikoih lohna a diakdiakin mitenna veeng sungah (neighborhood) lamka bom nih sang a tamzaw kul a saknate munah “Stop” sign kisuang hamtang hi. Tua Stop acihna na tun ciangin na kim na pam en in khuadak in la, mawtaw khat zong omta se kei leh, tawmvei sung mahmah (setkan 3 bang) khawlsak hamtang in, tua zawh teh pai kik pan in. Lamka bom mun khatkhatah stop sign vive a om leh stop sign a tung masasa pai masa in kigual khak diamdiam ding ahihi. Lamka bom a tam zaw ah tua bangin stop sign vive om lo in, lamke zaw diak traffic tamlo zaw diakte stop sign pia a, tua lo a khat zaw pen free way a piakna om hi.\nMun khatkhat ah mei eng (yellow light) a phiatsakna na tuak kha ding hi. Tua munte ah na kim na paam mawtaw dang a om kei nak leh khawl kullo in kipai suak thei hi. Ahi zongin meisan phia na muh leh stop sign omna mah bangin na khawl kul hamtang hi. Mawtaw tamna ahih leh a tung masasa in paikhiat masak kul hi.\nSpeed Limit khengval in hawl kei in. Palikten ticket hong pia munin hong liausak mun leh na khialh zahzah na ciamteh (record) gige ahih manin, na car insurance a sum hong khang ding hi. Palikten hong mat ngeiloh ding thupi pha mahmah hi.\nNa kimuh thak khat peuh tawh na kithuah ciangin, mawtaw hawl siam veh e hong cih ding deihna in, na mawtaw hawl speed manlang sak cih khawng na hawl ngei sang’ a manlang sak zaw sese a, akawi khawngah hatsak zalzal cih khawng zang peuhmah se kei in. Na hawl ngeimah bangin hawl lel in. Nang nopsak bang a na hawl sangin a tung a tuang (passenger)te lungnop ding thupi zaw hi.\nZukhamsa peuhmah in mawtaw hawl kei in. Accident khat tuak le teh na zukham ziakin athu liantuam mahmah hi. Accident a om sial in mawtaw hawlpa encik pah a, DUI kici (Driving Under the Influance …of alcohol or drugs) zang maw zang lo cih a theih tel nading in, ahawlpa zukham maw? Zatui zang maw? cih kantel pah lianlian uh hi. Na si sungah zu kihelna (blood alcohol level 0.08) sang’ a tam zawk leh zu ne in kiciamteh hi.\nNang na kham loh hangin beer 1 ounce na dawn nak leh tua a tehna pan na si sungah a ciangtanna leh atungsiah na tung pah lel ding hi. Cih nopna ah mawtaw na hawl nak leh nang kham leh kham loh sang’in zu kam khat zong ciam lo ding cih deihna hi zaw hi. Na mawtaw tungah zu omlai zuthawl khawng mu leh athu kibehlap toto lai dinghi. Amau mikangte leuleu ciangin a kikholhpih khat peuh in zu a kham a, a muan kei leh a ma mawtaw nusia in, zu ne lo khat inh ahih kei leh a kham lote in a inn tualzang dongah ciahpih in kha hamtang uhhi.\nAccident na tuak ta kei zongin na mawtaw hawl dan tawh kizui in zukham a hawl cia hong muanmawh leh hong khawlsak thei hi. Tua bek tham loh in mawtaw khawlna ah nang leh nang zukham a na mawtaw tung aa lum hong muh leh zong hong man pah ding aa, a thu zong liansak mahmah veve uhhi. Zu ne lo lawm khat tawh na kithuah leh bel na lawmpa’n mawtaw a hawl nak leh hong gum zo ding a, ahi zong amah na lengin a kham leh na nih in a kibangin na thuak ding uhhi.\nState khat leh khat zuih ding thukhun kibang kim lo hi. A diakdiakin speed limit kilamdang hi. Cell phone zattheihna leh zat theihlohna om hi. Ahih theih leh blue tooth cihte pawl zathuai hi.\nPalikte’n hong khawlsak leh na taklam lam nawl zuanin khawl in la, Kawlgam danin mai-et nuam lua kisa in tuakkhia pah in mai et pah laplap ding sawm peuhmah kei in. Na steering tungah na khutgel nga kawmsa in ama hong pai ding ngak hithiat lel in. Na tuahkhak pah saisai leh hong lehdo nuam hi ci’n ngaihsun a, athau tawh hongkap man thei kha mawk ding uhhi.\nTua banah palikte’n mawtaw hong khawlsak ciangin na veilam naii in khawlsak ding sawm peuhmah kei in. (Ei mite a veilam ne-ekh a, akhawl khat leh nih om ngei hi). Na veilam na naih leh akhial na hi a, hong matna ding athu kibehlap toto ding hi. Tua mah bangin na mawtaw tungah na mawtaw insurance piakna laidalno pen koihcing tawntung in. Tua zong na driving license banah hong ngen masa pen ding a, na puak kei leh khialhna nam khat zong kibehlap thuah pah leuleu ding hi.\nLamka bom mun khatkhatah click? or ticket? cih zong kimu thei hi. Acih nopna pen na tutna kawnggak (seatbelt) bulh ding maw? Ahih kei leh bulhlo lel ding a palikte hong gapna ticket la zaw ding maw cihna hi. Nang bek hilo in na gei ah passenger a tuan leh amah zong abulh hamtang kul hi. Amah’n a bulh kei leh a mawhlawh tawi ding a mawhpuak sak ding nangmah na hihi. Mawtaw hawldan tawh kisai a bu in om a, tuate ban genleng tamlua ding ahih manin thupi diak ka sak teng kong pulak pak ahihi.\nA tawp khakna ah mawtaw na neih ciangin, mawtaw koici puah ding bang teng et den kisam cih a kipan a theite dong hamtang in. Maizum ngaihsut kei in. Mawtaw ih neih ciang in tui beem (water tank) sung ah tui dim maw dim lo, engine oil om maw om lo, gear oil/ transmission oil om lai maw om lai lo, mawtaw datsi na paina lampi tawh kikhom ding om maw om lo cih sittel kan tel masa in. Ei mite in akisam tui, a kisam engine oil leh transmission oil te en ngei lo ahih manin, tuate hang a mawtaw kisiacip tam mahmah ta hi.\nNa mawtaw tungah na insurance piakna laidal a baihsa in koih kinken in. Na licence plate tungah na licence bei hun kigelh ahih manin, a beisa pipi aa na mawtaw na hawlhawl khak ding kidawm in. Palikte in hong mu leh hong ga-amh pah ding hi.\nOm Dan Khawl Dan Gamtat Dan\nEi Kawl gam ah mihon lakah lam ih pai ciangin khat leh khat ki-awn meello in a pai masa ding kituh zaw lai hi. Va awn mah leng zong thusiam sii.. hong kici lo in dualdap sii ahih kei leh tuantual sii.. hong kici lel ding hi zawsop hi. Hi lamah kuamah kinawkkha valval lo hi. A awn masa ding kituh hi. Lam paina ding lamlai ah khawl/ding kkha leng hong phul vanvan hetlo in Excuse me! mah hong ci tangtang in nong awn zo dia?… acihna hi pah hi.\nNa lawmte tawh na kimuh ciangin tha ngahlua kisa in kiho zakzak kei un. Na nuih uh leh zong nui au-au kei un. Hih lamte’n nuih leh pau ngawh a kham ahih kei hangin, na gei na paamte muhna ah kilawm lo hi. Na kim na paam na nawngkaisak loh ding thupi hi. Amau zong akiho uhteh amau zakkhop bekin kiho khiankhian uhhi. A innsungah bel deih bangtakin nui in deih bangtakin pau thei uhhi. (Ahi zongin sila nam a hi mivomte pen athu in thei ding hi napi uh a kim a paam khual khollo in nui uatuat pau auau uh hi. Tuate dan zui kei un.)\nLam na pai ciangin zong khua-khakha khua-dakdak kei in. Na kim na paam en laplap kei in. Ahi zongin na mit hem in pilvang takin khuadak in. Mi na etkhak leh nui seisai in a tawm pen Hi!! hong ci ding hi. Pawl khatten How are you! Hong ci thuah lai ding hi. Eimi pawlkhat in nungakte bangin tua dan a cihteh, a ngai peuh a sa kha maimai om theitak uh kici hi. Amau dan hi a, mi khat peuh tawh a kimuh uh leh nuihmai seisai pong uhhi. Ei zong amau dan mahin ih lak siam kul ding a ih kisinsin zek mah hong kul ding hi.\nMi lakah Kawlgam danin a pua lamah pai in nap niitkhia kei in. Amau nap a niit ciangin tissue paper ahih kei leh mainul tawh a naak uh tuam in niit uhhi. Tissue a zat khitteh a naii penpen a ninbung sung ah paii uhhi. Amuh vat kei leh a ipsungah koih dih phot uhhi. Khaksawh la leh cilsia zong tudong ka mu nai kei hi.\nEi Zomite zatkhelh mun mahmah khat pen, nih leh thum ih kimuh ciangin tha ngah lua kisa in ih kimuh nana ah, mi paina lampi laizang khak liangin kilimho thei peuhmah hi hang. Tua bang hun ciangin mi paina lamlai khak lo dingin a mun teel masa in kiho ding mangngilh kei in. Tua bang mahin kongkhakpi gei khawngah mi paina ding nawngkaisak liangin kiding giagua thei peuhmah hi. Mi dongkholh sakna mun ding tata ah, kitu kikhawl nuam hamtang se hi. Paina peuhah nung leh maa kim leh paam ngaihsut gige kul hi.\nNa ci dam tum meel lo a bukkhuh khawng na vei a, na khuhkhuh leh ki-thukhual sakin nasepna ah pai sawm kei zaw in. A ki-lawh thei natna ahih manin kihta mahmah uhhi. Na khuh ciangin mainulh tissue na ken kei leh zong na kam na naak na khut tawh hum hamtang in. US ah TB pen kihta mahmah uhhi. Cancer bang a kidamsak zolo ding cihna hi lo zaw in ki-lawh baih lua ahih manin a kihta uh ahihi. TB na neih leh zong na dam mateng US hong lutsak lo lai ding hi. Na hetchiai leh zong na khuh ciang a bangmah in na kam leh na nak sin hamtang in.\nKawlgam khua neu khua ta lam khawnga mi kihausak mi ki-antaisakte bangin mi mai ah ikh zaizai kei in. Na ikh khak leh zong thum pah in. Sorry..excuse me! Ci pah in. Apai khiat ngeina ding a, apai na gas (veih) sangin kihhuai sa zaw tham uhhi. Ahi zongin ut bang peuh a veih peek cih khawng zong a zang hi tuan dek lo hi. Veih zong namsia ahih manin maizum ngaihsutlo a, a peek ziahziah cih bang hi peuhmah lo hi. A gilsung a nop kei a huih a om leh awngah hawh zaw uhhi. A tawp khakna ah ama hang a akim a pam a nawngkaisak ding deih lo a, a kuamah tek kidawm mahmah cih ding ahihi.\nMi lak ah mehtui ahi a bangtui a hi zongin mizak dingin hup daapdaap kei in. Ahih theih laiteng a ginglo in dawn zaw in. Mi’n ganhing tawh kibang hongsa ding hi. An a neek uh ciangin a kam sung aa ante kimusak nuam lo uhhi. Tua ahih manin kamsung a an kidawk liang in pau nuam lo uhhi.\nLangvahai tawh kithoh beer (tin beer) ahi zongin adang soft drinks kici coke, pepsi, CocaCola te’ na dawn ma in limtakin nulsiang in hahsiang dikdek phot in. Ahih theih leh silsiang phot in. Akikoihna godown khawng pan zusa in zun peek thei a gu in piang thei hi. Bangbang ahi zongin tissue ahi zongin bang khat teitei tawh nul dikdek phot hamtang kisam hi.\nMi naupangte itthuai tah ci in anu apa azia atong en phitphet phot lo in nohsak pah saisai dah in. Hopihsak pahpah se kei in. Pawl khatten hong itsak hong paktat sak hi ci lo in mi hoih lo in zong hong mu khial behlap thei lai ding hi. A tate in mi a ngaih pahpah ding zong deih masa lo uhhi. Naupang kiguksak (kidnap) tam lua ahih man hi. Tua hi a eimau mahmah in zong bangbang hita leh vahna ciahna biakinn kikhopna cih khawngah na tate uh khahzau hetkei un. Kemcing tangtang un.\nNa kam a namsiat leh mi tawh na kiho ciangin na kam khuttawh dalin kiho in. Tua hih kei leh chew gum muam kawm leteh a nam phatuam ding hi. Hi lamte khat leh khat oltak a akinap akitawp ziauziau mah bangin, akamsung uh siangtho sak thei mahmah uhhi. Sai khempeuh phial ah kamsung khuahna (Listerine) kinakzuak in kinakzat mahmah hi.\nAwng na pai khit ciang bek hi lo in na khat peuh na sep na bawl khit sial in na khut satpiang tawh sil tangtang in. Khut tung panin ih pumpi natna hong pia thei lungno (germs) te kingah baih pen aa, na sil siang pahpah ding kisam mahmah hi.\nMi khat peuh tawh na kiho ciangin a maimah en tengtang in. Ei Asiante dan pen naupang khat in ulian pen en tengtang ngam lo uhhi. Zahtak lua cihna hi. Tua mah bangin a zalian mahmah khat pen a nuai a ten en ngawh ngam lo liang uhhi. Tua bangteh eilam a te’n sang thei mahmah uhhi. Hih lamah kiho kimlai amai en lo in mundang en leteh hong thusim hetlo hi veh e ahih kei a zuau vive a gengen hi mawk veh e cih lamin la zaw uhhi. Tua hih kei leh kisuantaakna khat nei a, hong en ngam lo hi cihlamin a hoihlo lam vive in la zaw uhhi.\nMi tawh na kiho laitakin bombi ipsung sawksa in om kei zaw in. Khuadam mahmah cihna ahih kei nak leh na paina na ciahna na tutna khawlna ah bombi ip ahih kei leh puantungsilh ip sawk lenlan sa a om cih pen kideih khollo hi. A hi zongin Kawlte zah in bel hua lua lo bilbel uhhi. A mun a mual leh ahun tawh kizui in ip sungah puannuai thau (pistol) khawng len kawmsa ahi kei nam cih zong muangmawh thei uhhi.\nNang sang’ a za lian zaw ahi zong a upa zaw ahi zong na kituah uh ciangin, na khut khakmasa kei zaw in. Ama hong khutkhak ding ngak zaw in. Tua mah bangin nang sang a u zaw, za lian zaw a zahtak huai numei (lady) khat peuh tawh kimuh khakna na neih leh ama hong khut khak ding ngak zaw in. A peuhmah in numei tawh kituah ciangin amau khut ngak masak ding hi den zaw hi.\nNang sang a uham zawte leh zalian zawte zahtakna pia in. Kawlte omdan siam ih cih pen a mikangte zatdan vive mah hoih kisa a akicing toto aki-engtoto na hi gige hi. Movie sung khawng ah a muhnop theithei ding a kizaih kibawl hi a, a taktak ciangin mikangte khat leh khat a kizahtak dan a kipibawl dan, a nu a apate a zahtak bawl dan uh, thupi mahmah leuleu hi.\nNa lawmte sim lai laibu ahi zongin van neng khat peuh a hi zongin phalna ngen masa lo in velsak laksak kei in. Tua ban ah hi lamah nasep kidot khasum kidot a deih kholloh mah bangin, na biakna bang hiam cih khawng leh kithu theisak a, American politics khawng dot ding kikup ding peel tek zaw uhhi.\nKa neu lai in ei lamah papi pawl khat in a tate nasia tak a, ataii ciang ahi zongin, midangte ui khawng innah hongpai ciang ahi zongin, hap khat suah in a ngaih theithei dingin dakkhawng lai uhhi. Kawlgam lam leh mikang gam lamah ahi zongin, movie sung khawngah ahi zongin tua bang a dakkhawng cih ka tam theih ngei kei hi. Tua ahih manin dakkhawng cih khawng, a diakdiak in numei pawl khat bang in a zat ciangin kilawm hetlo a, lipkhap huai liang hi. Tua ahih manin numei pasal dakkhawng cih khawng zat huai hetlo hi.\nTua bang tektek in Kawl uliante zakdah mahmah khat zong, mi gei mi naii a huikhut cih khawng pen kuamah thusim lohna tawh kibang a, nangguak na om a tha ngahna khat peuh nei a, na huihut leh cih loh buang, mun khempeuhah kuamah to hehna ding ka cih hi zenzen kei e, ci in eimau lungsim ngaihsutna bek tawh zat huai lo hi. Adiakdiak numei huihut bang pen kilawm hetlo kan lai hi. French paunak sungah “Numei Huihut leh Aksia Khuanna Inn Kamsia Thei Hi” ci in paunak na nei liang uh hi.\nKhangno tangval pawl kidophuai mahmah khat ah, lampi ahi a ansai sung ahi a, mall sungah ahi zongin nungak na pahtaak khat peuh na muh ciangin Kawlgam khangnote’ zattheih zel bangin, ki-maingal sak in huihut in ahi zongin, hemnawl in a hi zongin, mitheek kampau tawh ahi zongin, ciamnuih bawl noh bawl peuhmah se kei in. Tua pen numei hoih lo numei kizuakte bang a hong ngaihsun hi ci in huatsah mahmah uhhi. 911 ah hong khiat ding lauhuai hi.\nMun khat peuhah na hawhna innteekte in lengna dang tampi a neih a, khat leh khat hong kimeltheih (introduce) sak leh hong theihsakte bek mah na khut khakin hopih in. Kisiamsak in hong theihsak thuahloh adangte na khutkhak nawn dah hoh in. Na lukunin (bow down) zahtakna pia ziau lecin kicing lel hi.\nZumsung na pai ciang ahi zongin, mikiangah an na neek ciang ahi zongin, sabuai tungah na khut nga kei in. Na kiu ngakawm in tu kei zaw in. Na tutna nungah zong kinga lua dah in. Tang giugeu in tu zaw in. Ei Kawl gamah u liante ih zahtak bawl ciangin khut zep sa in ding a hih kei leh tu in thu ih gen thei hi. Hih lam ah khupzep sa a om pen hehna thangpaihna khat a neih ciang aa a mau om dan ahih manin, ei lam dan in khut zep sa aa om ding na hoih lo zaw gige hi.\nAnneekna ah na kham masa ta zongin dingkhia pah saisai in pai khiat sawm pah kei in. Mikim kham khit man khit dong ngak in. A diakdiak in tua annekna a alian penpa a kham a man dong ngak in. Hih pen gam makai te ahi zongin sumbawl mihaute mipil misiamte tawh anneek khopna ka gen nopna hi. A ngeina ah ulian penpa paikhiat loh in kua mah kipaikhia masa ngam lo hi.\nAhih theih liai nak leh innsap na zon ciang ahi zong in, inn na lei ciang ahi zongin, a veeng a paam omdan kan cian masa lo in saap ding leh lei ding ngaihsun masa peuhmah kei in. Veeng khat leh veeng khat kibang hetlo hi. Ko omna Tulsa khua bangah khuapi sung (downtown) tawh kinaii semsem leh mi tawmzaw behlap in mi hoih lo zong tam semsem zaw hi. Leilu lam neh semsem leh mi zawng mi gi lo tam semsem hi.\nMi inn ahi zongin mi lupna khan ahi zong in lut na sawm leh kong kiu lo peuhmah in hong vat kei in. Hih lamah a lamdang mahmah khatah, awng paina leh kisilbuk lobuang a sung lamah kikalh thei din bawl tuan lo uhhi. Tu laitak a ka innsapna bang uah WC na leng zong a sung lam pan kikalh thei lo hi. Nupa khat lupna khante ah zong sung kalhna guang peuhmah lo uhhi. Kong kiu lo in kua mah lut lo a, hong tum in a cih mateng kua mah tum lo ahih manin, a kalhna zong kul a sa masa lo liang na hihi.\nKa zum uate kiangah ko Asiante in innteek nupa lupna (master bed room) khawng pen sungkalhna ka guan hamtang uh ahi a, a sung lam a akikalh theite tawh hong laihsak in ka va cih leh, nang na lei inla na bulh in. Na paikhiat ciangin nang a’ na phelkhia in la a lui na bulhsak kik in hong ci ziau hi.\nHi lai bek hi lo in Yangon khawng zongah akul mahmah pen, na hawhna dingte theisak masa lo in bing hawh kei in. A man ding leh a man loh ding dong masa in. Na hawhna vaai ding zong gen khol in. Ih manloh laitak a bangmah genkholhna omlo a hong hawhte kipaakta hetlo hi. Na paina vaii ding zong genkhol leteh telephone sung pan zong akiman thei thu pawl khat zong om ding hi. Bangkhat peuh pia ding na hih leh bel ami mahmah na hawh tektek bel kul ngeii mah ding hi.\nThu phamawh liang ahih kei nak leh zankim zankhangin mi-innah hawh sawm kei zaw in. Nitak nai 9:00PM pan a tungsiah pen mi luphun hita hi. Ei Zomite pen ki-ngai phadiak ih hih manin man khong hilhial hi leng nisim phialin zong ih kihawh nuam minam ih hihi. Mikangte leuleu Thanksgiving Day, Easter Sunday, Christmas hun sung teng bek phial mah in a tate anu apate kiangah a ki-hawh uh ahihi.\nMi innah na hawh ciangin tutna hong piak dong, tu in hong cih dong nangthu in tupah luanluan dah in. Na tut ciangin zong tangtakin tu in la, na khe khawng tangtangsak se dah in. Lamvui laam bangin na khut gel khawng a nungah zaak deda se dah in.\nThu khat peuh tawh hong hawh hong lengla na neih leh na TV tawh lengna do sawm kei in. Na TV khak pah zaw in. Yangon ah zong eimite diksak kholloh thu khat ahihi. Hong it hong ngai a hong paite tawh thu hosumsih sak hi. Gennop teng nuamtakin kigen thei lo hi.\nTua mah bangin mikiangah na hawh ciangin bangbang a na kimaingap tateu uh zongin, gentehna in a TV khawng a video cassette khawng phalna ngen masa lo in va suksak se dah in. Kua mahin dik kisa khol lo tek zaw hi. Hih lamah mi neihsa khat pen va lawnsak ding cih khawng zong nget masak lohin na kizatsak hetlo uhhi.\nNaupang sangkah nei khinte in TV pen a hun ciangtan in etsak huai hi. Amau ih etsak loh sung zong a dangte in zong en kei pah leng hoih zaw lai hi. Naupangnote tawh kiciausak pikpeek lecin TV et zongsang (en lo a om thei nawn lo) in a lai hong kin lo pah kha ding hi. Mikangte in zong ni khat nai tua zah TV en ding, computer nai tua zah tua hun kikal tengah bek ah zang ding cih, ana ciangtan sak a ana ki-uk mahmah tangtang na hi uhhi. Tua bek hi lo in naupangte theih ding muh ding aa kilawmlo internet ahi a TV sungah ahi zongin om ahih manin, na kep siam mahmah ding thupi hi. Mikangte kipattah mah bangin ih tate a neu tungg akipan ‘tha zawh ding sangin, thu zawh mahmah ding’ thupi zaw pha mahmah hi.\nKei tate lakah pasal a neu pen leh numei a neu pen in zong Kawlgam tan 10 ong napi uh’n, degree ih ngah hang’ professional line te lobuang nasep kingah zo tuan to hi kei, ci in university sang zop ding sawl zawh in om lo mawk a, amin mahmahin ka deihsak hangin degree ngah zo lo mawk uhhi. Zangkong om gegu mah a utlo uh ahihi. Amau cih zong lam khat lam pan a maan gige mah ahihi.\nAhi zongin hih lam ah lai thei leteh na theih zahzah phattuamna hongpia hi. Tan 12 na on khit ciangin nangma uuk sansanah kisin toto thei hi. Siavuan, engineer cih zong kul tuan lo hi. Nang lungtunna na kivakhna khat peuhah kiciantak in gualzo peuh lecin na mavang mahmah ding ahihi. Tua ahih manin America na tun ciang na ta no na nau note sang mah kahsak hamtang in.\nKangmei patau leh huihpi guahpi, vuukkia, gialkia, tuikhal guah cih khawng huih tawh kithuah lai leh kua nan zawh ding hi lo in, power line khawng na dongin sia pahpah hi. Tua ahih manin US ah inn sim ah a nuai a van teng neih kholh huai koih kholh huai hi. Huihpi guahpi khat peuhpeuh hangin khuaphialep mei hong pai kei leh khua mial bek tham loh in meitha vive tawh kizom na TV na radiote mit pah ding hi. Tua ciang in TV leh Radio pan a, kigin kholhna ding thu kigente kithei nawn lo ding hi.\nTua ahih manin na innah battery tawh kihong thei radio khat nei hamtang in. Datmei battery tang tawh kivakte nei khol hamtang in. Red Cross Kit zong nei in. Emergency Telephone nambatte zong kem khol in. Tornado huihpi a nun ciangin inn khan sung paina hall way ahih kei leh tuibuk sungah puanza tawh kitun philphel in tu in. Padinpauh leh kongkhakpi kiangah om kei in. Inn mei a kat leh nangma pumpi na innkuante a vekin meihul meikaat lohna ding mun na tun baih pen ding uh thupi masa pen hi. Neihsa lamsa a kat ding sang na pumpi na suahtak ding thupi zaw hi.\nPhone honggin ciangin bangmah khua thei nailo naupangnote kisinsakna danin lensak kei in. Phone kiho dan zong na siam nadingin kan masa phot in. Phone kiset ciangin a tamzaw in a setmasapa in amah leh amah kigen phot in tua zawhteh a dawngpa in zong akul leh amah leh amah kigen hi. Na sapnoppa tawh na kituah lian kei leh amah tawh tawmvei kihomasa photlo in na kihonop pa/nu samsak pah laaklaak sam kei in. (Kitheisa ih hih leh thutuam) telephone sung beekah a ih thugen ih kampau a zol mahmah ding thupi hi.\nPhone na hopih ma in na hopihpa phone thu zong kan masa in. Pawl khatte a pusuak akipiak mah bangin a lut zong sum kipia hi. Ahun zong zingsang nai 6:00AM pan nitak nai 9:00PM ciang sungteng kiho man piak kul in nitak nai 9:00PM pan zingsang nai 6:00AM dong piak kul lo bek hi. A company tawh kizui in khat leh khat a khong a ki-ngah hun zong kibang kim lo lai hi. Pawl khatte ciangtan omlo in ut zahzah kihopih thei hi. Phone sum bei dan kibanglo ahih manin khat leh khat kitheihsiam ding thupi hi.\nNa ki-maingap mahmah kei leh cih loh buang na lawmte nasep, akum phakzah a innkuan sungthu khawng dong tengtung masa peuhmah kei in. Ei lamah tua bangin kidong leh hong awlmawh ahih manin, hong thei nuam hi ci in kilungdam zawzek thei ahih hangin, hih lamah tua bang kikawi dotdot leh nang tawh bang kisai! hong ci gige ding uhhi. Mi thu mi la kansut law dah in.\nUSA gam pen sum leh paai tawh kisai mizawng nautang phattuamna ding om kasa khol kei hi. Sum meet paai meet bawlna ding om meel ka sa kei hi. Nasep loh a phamawh vive in hong koih hi. Na sum na paai neih sunsunte zong bank ah na khol hangin a meet a pol peuhmah hong pia ding cih thadah ih kepsak man akiguai hi zaw lai hi. Saving Account a cihte zong a met a pol cihtaak hethet lo hi. Tua ahih manin sum na neih leh na kholnop sunsun India, Singapore ahih kei leh Kawlgamah khol huai zaw hi.\nKhasim a sum ngahna ding hunbit nasep kician (full time) na ngah ciangin life insurance na koih ding mangngilh kei in. A tawm penpen $50,000 ciang bang koihhuai hi. Health Insurance tawh kisai pen na companyte in khasial in na khasum ngahna pan tawmtawm hong doksak om a, tua bek tawh kicing hetlo ding ahih manin cidam pha lo kisate adingin zong health insurance zong koih huai mahmah hi.\nAmerica ah na paina peuhah kigualh tam peuhmah hi. Vanleeng tuang ding ahi zong, Post Office sungah ahi zong mun khempeuhah mi atam nak leh kigual pah lian hi. A kikheng cih bang omlo hi. A kheng a makhelh zenzen om leh mi gina sana lo khat a kituat hi pah lian hi.\nKhat vei ka nupa un Good Samaritan kici Biakna lam pan a, a akhong (free) a zato kilak din ka kigual uh a, ko a sawmna ka hi uhhi. Ka veekpi un mi 17 ka hi uh a, Siavuante’ hong tun ciangin mi 15 bek kisang ding hi a cih ciangin, sazian len syama (nurse) nu in, mi 2 val na hih uh ciangin nih na kihepkhiat uh kul ding hi. Ken kongseh kei ding a no lakah a kipia zo peuhpeuh in na min hong pia un hong ci hi. A sawt khollo takin nupi nih kipia a, a lungsim uh thupi kasa hi. Tuate gel pen a nunung pen tegel zong hi tuan lo hi. A thusiam a thukhual ding kituh hi. Ki-emhemh lo in midang khiat ding sawm khol lo zaw uh hi.\nKhuazin khit in na inn uh na nutsiat uh leh na meivak teng uh sumit gai kei un. Khat peuhmah taangsak un. Lengla khan a mei sang’in lupna khan khat peuhah taangsak lecin innsungah khat teitei om hi ci’n ki-ummawh zaw ding hi.\nAhi zongin thuktungah na anbeel suante a mei sumit maw sumit lo cih encian in la, mei honsa in nusia kha kei in. Tua bang akinutsiat manin innkang tam peuhmah hi. Innkat ciangin zong a innte uh bit lua ahih manin meisa taktak in a kat ahul ma in mei khu (carbon di-oxide) guii in si masa zaw lai uh aa, patau meikuang om ciang aa, taikhiat theihna ding (emergency exit) zong theih kholh gige kul hi.\nInn sungah meikang gimnam leh ahi zongin ei Kawl an bang a, ankan a namsia leh sathau kanglua a, akhu hethat a om ciangin meikang phawksakna (alarm) piakna hong ging henhan thei mawk hi. Sauvei ging leh a phualpi pan meikang hi ci in, ih omna (address) tawh hong kanin meiphelh mawtaw, ambulance, palik mawtaw hong pai ngeiingaii ding ahihi. Tua bang dan zong eimi sungah kituak kiukiu khin hi.\nTua ahih manin tua bang dan a suah lohna dingin, na inn kongvangte hon theih pawlkhat a om leh hong in. Na meikhuk tungah huihdiikna peivel (fan) zong hong hamtang in. Tua ahih kei leh a gim nam innsung ah lutsak lo in a pua lamah kang zaw in. Amau mahmah zong sa-em (BBQ) a bawl ciangin inn sungah em lo in a pua lamah sa emna tawh em ngiat uhhi. Tua bang in hih kei in a sung lamah ki-em leh namsia in, tua huhau in meikang phawksakna (fire alarm) ging pah ding hi. Amau zong inn sung namsiat ding leh tua bang a pian ding a deih loh man a, apua lam a em tangtang uh ahihi.\nTua banah hih nitumna lam ate in ngapik, nganpyaryi, cih khawng pen namsia sa mahmah uihsa mahmah uh ahih manin, tuate zong na bawl sunsun ciangin kidawm pha mahmah in. Na veeng na paam omloh kal tuum le teh hoih pen ding hi. Inn leh huang tawh a tengte adingin poi lo hi. Apartment a omte a’ding ka cihnopna hipi pen hi.\nNa inn saapna mun khat pan a dang mun khat ah a kikhin ciangin, na inn lui address leh inn thak address te Laito ah pai in la thei sak hamtang in. Laitote in a baihsa in form na nei uh aa tuate na fill up ding hi lel hi. On line na lengah kizasak thei ziauziau hi. Tua bang aa na zaksak kei leh na inn lui pan na paikhiat zawh ciangin, na lai ngah dingte na tungtung ding aa, a sawtteh a khakte kiang ah na kileh kik sak ding hi. Lai nengnengte a phat mawh loh hangin lai thupi mahmahte, gtn; Green Card vaii Citizenship vaii tawh kisaite bang na kileh kik mawk leh sawt veipi mah kibuaipih mahmah ding hi. Zong a kituak kha khinkhin tampi om khin hi.\nAhih theih liai nak leh na kongkhakpi tungah thu kivaikhakna lai koih dah in. Mi khat peuh tawh na kiciam leh zong phone tawh na kiciampihpa gen zaw in. Na kongpi a na laigelh guta buluh nuam khat in na sim leh ama adingin hun hoih hun pha a pia tawh kibang thei hi.\nAmerica na tunlim in um leh beel sabuai tutphah puansilh niikten kisapna tampitak om pah ding hi. Tuate khempeuh sai thupipite ah lei sawm vet kei in. US khuapi kimah a veengveeng in veeng kim mahah, Garage Sale, Yard Sale, Moving Sale, Estate Sale, Estate Sale Plus, cih a tuamtuam om a mantawm nono in kingah hi. Tua sungah tutphah sabuai, ankuang ankeu, siikeu, siikeuka leh sabuai tem cih akipan innsung na zatte kizuak zihziah hi.\nTua bang ngeiingeii in “1/2 of 1/2″, “ROSS – Dress for Less” cih a kipan sai min tuamtuam tawh puanlui sai leh adang a thaksai lianpipite ah zong 50% to 75% discount piakna zong om hi. Alui sai cih hangin a sia cih bang hi tuan lo in a puan khuidan a sawt khinsa (model out) pian teng a thak vive mah zong a zuakna om a, tuate sai ah va lei leteh tawm kha nono bek man hi.\nAnkuang ankeu leh hai a tuamtuam na zat ciangin Zogam Kawlgam a ih zat bangin zang nawn kei in. Tui hai, niangtui hai, coffee hai, zu hai, beer hai, wine hai, soft drinks te dawnna hai, Kawl niangphan hai cih bangin a mau kizatna dan tek mahah zang in.\nMehtui kuang khat bek in lui in mili minga in sikkeu khat leh nih kitaangin zang cih khawng zathuai nawn peuhmah lo hi. Mehtui mi khat kuang khatta cih bang in lui hamtang in. Khut peuhmah tawh buhsih leh meh meek khawm in anneek ding kisin nawn dah in. Na innsung teng siangtho sak sinsen in.\nA khangto gam pen bangzahta a siangtho hiam cih leh, tuma August kha 2008 kum kipat lam a Kawlgam pan a ka bulh taihkhedap khat vei zong khedap zaa tawh taih lo in nisim mahin ka thuahthuah leh, tu dong (2012) kum thum sung ka thuah hangin buanbaang cih lah om lo leivuikhu baang cih lah om lo in ahicipi’n om lai zen hi. Ih cita zongin tua zong ahunhun in khedap zaa tawh taih dikdek tawntung thei leng siang zaw kan lai ding hi.\nInnsung na leng ah zong kei inn sungah keima thu hi ci bang khat in, na gamlum luat uh a na veeng na pam in nawngkai hong sak leh, 911 a cih palikte na ko sim thei lai hi. Pawl khatten palikte zong ko masa lo in, thau khawng tawh a innpua a gamla pan gal kap sim thei zaw lai uhhi. Mun khempeuh ah omdan siam in.\nKei innsungah kei a lian pen hing keima thu hi, ci in na lungtom teh na zi na ta na velh peuhmah leh palikte zong hi tuan lo in, na veeng na paam mah in hong muh hong theih leh palikte na ko pah lian ding a, kua zaw mawh kua zaw maan cih om lo in, a pasal/apa’ mah uh mawhsiat in thung hong denna pah ding hi. US upadi in numeite leh naupangte gumh mahmah hi. Hunh mahmah hi.\nTua banah US gam mite in aneu aa kipan a tate uh tuam lup sak uhhi. A neu lai in luai ah sial in a kah ciangin anpia ahih kei leh nawi pia in, amah leh amah aa, a ihmut kei leh zong a ang sungah tawmvei ihmu sak in tua zawh teh luai sung ahih kei leh ama lupna tuam ah sial kik hamtang uhhi. Nupa nih kal ah a hi zongin vei leh tak ah ahi zongin a tate lumsak lo uhhi.\nTua huhau in deih loh pen in na innkuan sungah na ta neute khat peuh zato tung man lo in hong si zenzen leh zong, misi luang na koih na sial ciangin, ama lupna tung teekhteekh mahah na koih na sial hamtang ding kisam hi. Mikang gamah zato a si lo inn sung aa si peuhmah pen, banghang aa si cih palikte leh thukante in sit tangtang lai mawk uhhi. Banghang aa si cih siavuante tawh kop in kantel uhhi.\nNa ta ngeek khat a hi aa naupang lai khat peuh ahi zongin a sih leh, Zo danin inteek nupa lupna ahi, lupnapi khawngah sial kei in. Na nupa lupna tungah a si mah sa pah uh aa, a nu apate nasia takin dotna leh sittelna hong nei ding hi. Bang hang hiam cih leh amau in hong muh masakna dan tawh kisai in, tua tawh kizui in hong ban dotdot loh aa pha mawh ahihi. Upadi pai dan zong thei in pil vaang tak aa om theih ding zong kisam mahmah hi.\nTua hi aa, misi pen nau-ngeek bang hi leh na delhlup uh hi ding hi cih aa kipan, a sia penpen gamtatna leh muanmawhna tawh hong dong masa ding uhhi. Banghang hiam cih leh US gamah a khantoh mahmah bang mahin, lungsim sia, lungsim tawl, lungsim gim, lungsim tamzaan, lungsim mawk cih akipan lungkiatna pan akingah lungsim natna a tuamtuam a nei zong tampi tak mah om uhhi.\nMi khat peuh zato kah aa siavuan siamate kep tangtangte cih loh buang, ei ma it mahmah ih meeltheih ih sanggam ih zi ih ta khat peuh, ei innsung bangkua aa si ahih gegu hangin, ci luang na aa si maw mi khat peuh bawlsiatna tawh si maw cih kantel ding leh, a kigui ma in a sihna ‘ahang’ ciapteh dingin thubullet (law/upadi) bawl uhhi. Tua thu teng a kanna thu tawh kizui in khat peuh bawlsiatna ahih leh thubullet om bangin thu kibawl hi. Tua ahih manin vaiipuak nei palikte in, a thu akicianin a thu maan bangin kan thei gen thei kei le uh, amau lubuuk tu kik ding ahih manin nak kan mahmah uhhi.\nTua hi aa upadi tawh ki-ukna hih lam ah sih naleng, sih siam ding thupi mahmah hi. Innah ciluangna a gim mahmah ahi aa, anuntakna a bei khin phial ahi zongin, 911 mah sam in emergency tawh zato kipuak in hi leh, zato ah a si hi kici peuh leh thusiang pahpah zaw hi. A kullo pipi aa kithahna kisuamna hang a sihna (criminal case/police case) a pian loh nading kidal theih ding thupi mahmah hi.\nNumei leh Pasal Kikal Om Dan\nEi Zomite pen numei pasal om dan khawl dan ih siam naii kei hi. Ke’n khialhna bawl kei ngawn peuh leng ci in midangte hong muh dan ding hong ngaihsut dan ding tawh ih saikak thei kei hi. Gentehna in, pasal ahih kei leh numei tuaktuak na hih kei uh leh mawtaw tungah nih guak na tuan uh ciangin, a hawlpa’/nu na sanggam, na pa/nu, na pasal/zi ahih kei ngal leh amai ah tu khawm kei zaw in. Anung passenger seat ah tu khinkhian in.\nTua mah bangin na pasal/zi om loh kal in zankim zan khang in hi ta leh sumkamh laitakin, pasal/numei lengla khat peuh tawh tu ni loh kei in. Midangte in a ngaihutna tuam tawh hong mu thei ding uhhi. Tua bangin kinaii tak a ih om luat ciangin, ih gitneih het lohpi mawhna zong hong piang thei zanzan hi. Hih lamah zong Zomi sungah kituaktuak ta hi. Kawlten’ a paunak ah “um leh beel koih khop kibi thei (kitam thei) leh khau leh khau koih khawm kikai awk thei” na ci uhhi.\nNa kimaingap ta teu uh zongin na pasal/zi kihel lopi in na veengte zi/pasal tawh sumbuk pai ahi a, zingsang tungg lamsiau/walking , ahi zongin kinakkholh lua kei in. Ken khialhna bawl kei na ngawn ing cih tawh na gamtatna ahih hangin, midangte muhna ah kilawm hethet lo hi. Midangte in a tuamtuam in hong ngaihsun ciat ding uhhi.\nKawlte a kipan a khangto gamte ah a diakdiak in numeite bang a lawmngaih ahih kei le a pasal bekmah a omna a khawlna a vahna a ciahna ah pom pah vinven uhhi. Ko a nupa hi ung, ko lawm kingaisa zuthawl kipiasa hi ung cih gengen a kullo danin kilangh sak pah tangtang uhhi.\nZo numei/pasal pawl khatte in khat peuh tawh thu a gen ciangin, a kihopih nu/pa khut ahih kei leh mun khat peuh sawk ahih kei leh lawng kawm thei uhhi. Tua zong numei hoih lote leh pasal zualzangte gamtatna tawh kibang a zat hethet loh ding ahihi.\nKawlgamah pasal leh pasal numei leh numei kikawisa in zong thu ih gen tangtang thei hi. Hih lamah pasal/numei tuaktuak khat leh khat kinaii tak a kikholh pen “langnih hiam” (gay or lesbian) din kingaihsun pah a, tua bang dan a midangte hong theihkhialh theih zah dong ding a ih om loh ding thupi mahmah hi.\nBangbang ahi zong gam nihna pan hong tungcilte hi ta leh, state dang khat pan mundang state na lal ciangin ahi zongin, na tunna khua leh tui tawh kisai hong gen thei ding na lawm na gual dong cian masak ding kisam mahmah kasa hi. Tua mah bangin khua khat pan khua khat na tun sialsialin a tungsa na lawm na gual na muan na suante khat peuh dong masa hamtang in. Bangmah thei cian tum ngeii lo kipil sak in nang ma thu tawh gamtang phangphang dingin kong awi kei hi. A theisa a pilsa a suak kuamah om lo hi. Maizum ngaihsut ding hi peuhmah lo hi. Khat leh khat ngaihsutna kidotna leh ngaihsutna kipiakna pen haina vaii hi lo zaw in, mipil micim mi picingte zat mahmah thu khat na hi gige zaw hi. (Zom toto lai ni..) Agelh: Awn Za Pau\nPrevious: Ngaih Anglai Zal Dingin – 8 ~ Hau Za Cin\nNext: Ka muhpak US Gamthu pawlkhat (1) ~ Awn Za Pau


url: =Tutung kiteelna ah Zomi Party pomkimzo samlo dingmaw ZOMI :: ZOMI DAILY\nposted on 21 October 2015 at 7:18 am Lomkholna: DKKhup, News, Politics, Zomi\nDear Zomi U leh Nau; Party khatin Zomi minam vai khempeuh mikim deih bang cingtak in hong sepsakzo, hong vaanzo lo mah dinga, i panpih Party khat makai, MP khat peuh tawh i deihdan kituaklohna om hamtang thei mah dinghi.\nAhi zong atawpna ah Mee piak hun teh party khat mah i pomkim ciat ding thupi ding lamen ingh. Party politics ah party zui-in nasepna hizaw in mu ingh. Election nungah i meepiak party gualzawhna, guallelhna zui-in huzapna mipi tungah hong nei hamtang dinghi.\nParty nih bek kidem (USA) danin multi-party kidemna ( Kawlgam) ah party neu khat i huzap zawhna tamlo kha mah dinga, ahi zong Zomi ten i bulphuhpi khat ahi Zomi movement cih bangte ah i panpih party zui-in kilamdanna lianpi om hamtang dinghi ( Zomi vs Chin minpua party).\nMimal khatbek nagawn ei leh ei zong i kithutuak zawh loh hun om thei, i hihnopdan kilaih pahpah thei, nupa khopkhat zong kithuthuakloh hun om mahmah a, kithuthuakloh sim ki-mapah, kikhenpah lo hi hang. Abeisa kum tampi laipan kipan Zomi a ding nasem, i kalsuanpih Zomi Party ma-zo, khen-zo taktak ding i hi hiam?\nNLD mee i piakloh hang hong telsiam mahmah ding hi. Hong telsiam khinlua kisa, Pu Thang (Pu Chin Sian Thang) meekuangluina ding mun ah hong demlo ding hikhin hi. Hiciang dinmun tunkhit teh telzo kei mawk leng NLD in Zomite ngaihsutna thuklo lua hongsak ding banah, Politics thusim kikupna ah thu theithei lo Zomite ci-in hong muang gam nawnlo kha ding hi.\n2010 Kiteelna ah Zomi Party kidemna ah akihel a om kei a, USDP meepia i tam a, Chin State Parliament ah MP tam i om man in Speaker panmun bang i ngah zo hi. Chin Party zong a pia tawm i om hi. Hamphatna a en i hih leh bang hamphatna gen ding ngah i hi hiam? District ngah ding a kilawm dinmun nagawn ah ei a ding hong pang kei uh a, i ngah kei hi. Myodaw (Capital), District cihte a min bek ahi kei a, hamphatna tampi in a zui pah cih i thei hi. Tua hun in na i sakna te, tu in manggilh pah lawmlawm leng, mailam ah midangten khembaih hongsa lua a, hong enneu mahmah kha ding hi. Tu hun ah Mee deih man in Zomi 1, 2, 3 a cici zong in, a gial kidawksa mu thei sam lo ding i hi hiam?\nKawlten NLD paktakimlo uh hi, ahi zong Suu Kyi hang tawh NLD mah atamzaw in pomzawh tuak uh hi. Zomiten abeisa kum tampitak Zomi a ding mapang Pu Thang ( Pu Chin Sian Thang) hang tawh Zomi Party mah pomkhawm zolo ding i hi hiam? Pu Thang hong dampih lai, Zomi Party amakaih zawh hun lai in, Zomi Party pomkhawmzo bek samlo ding i hi hiam? 1990 Kiteelna kipsakna ki ngahzolo a, tutung a masa penpen ding kiteelna ah Zomi hi ing a cici Zomite in Zomi Party khat bek i neih sunsun pomkhawm zo kei leng khangsawn Zomite in hong bang cih muh tam, i tangthu i –at ei leh ei in zong i simgam ding hiam?\nTutung buang Zomi Party pomkim ciat ni! Deih abat kei uh leh kiteelkik ah pom nawn kei pah ni. Khualhun hong hoih suak nak leh, Kiteelna hong om toto lel ding hi. Bang hang in tutung akipatna ding buangah Zomi Party ( ZCD)pom zo lo ding i hi hiam Zomi U leh Nau aw… Mimal muhna pan, Pa Do Khan Khup\nPrevious: Zomi te’n ngaihsutding thu pawlkhat ~ Dr. Do Suan Mung\nNext: Ka muhpak US Gamthu pawlkhat (24) ~ Awn Za Pau


url: =Khuahun siatluat manin AirAsia akia hiding ci :: ZOMI DAILY\nposted on 5 January 2015 at 9:53 am Lomkholna: News, Sawltak, World\nNungdiak in Flight Control Center pan aki muzonawnlo, amangcip AirAsia Flight 8501 pen Java Sea sungah akia nahimawk hi. Atung ah Passenger leh Crew akigawm in mi 162 atuang hi a, hihteng in anuntakna beilawh uhh.\nHih AirAsia vanleng pen Indonesia khuapi nihna ahi Surabaya pan honglengkhia hi a, Singapore manawh in aleng ahihi. Indonesia’s Meteorological Agency te genkhiatna ah khuahun siatluatna hangin Control Center pan ki muzonawnlo a, atuahsia hiding ci uhhi. Ahi zongin akiatna ahangtaktak pen akancian laitak uh ahihi.\nVanleng Pilot tetawh anunungpen aki thuzakna tungtawn in a etcian uhciang in khuahun sialua ahih manin, akia hiding cihpen Meteorological Agency te genkhiatna ahihi. Khuahun votlua in meilompi tawh kitaih kha a, vanleng Engine teng votlua ahih manin asia hiding ci uhhi.\nNungkal Friday ni in hih vanlengsia ii athemneng te Borneo Island pan ki mukik khin a, ahi zongin atuahsia AirAsia ii Black Box pen aki zonsan laitak ahihi.\nIndonesia te genna ah hih AirAsia vanleng pen ahun phalloh “unauthorised schedule” in alengkhia ahih manin atuahsia hi ci uhhi. Tua ahih manin tu inzong AirAsia vanleng pen Surabaya leh Singapore alengding kiphalnawnlo a, ki khakcipsak phot hi. ZD Sawltak\nPrevious: ZOFA panmun kiteelna\nNext: ZDF Khang No te 5 Zato Lam Siamsin te gualzawhna lata\nPasian maw Sesum (More Money Than GOD) ~ Tual Khan Suan


url: =Thuthak Tomkimcing 4 June 2014\nA. India sumkhek manpha tak in khang.\nIndia kumpi Narendra Modi nasep pan kipan in India sum in man nei semsem hi. June kha pan kipan in Rs 100 teh Kyats 1600 bang in kilei ta cih kiza hi. India vanbawl nam tuamtuam Anbel, Ann huanna van te leh Sunni taangtha Solar te kideih semsem ta hi. Tuaban ah abeisa hun in India Cycle anei zozo ki eng mahmah hi a, apuah nading vannam te Kawlgam ah tam lo in kila nawn lo hi ta mah leh India Cycle Design in mipi lungsim la mahmah ahih man in avan kisam te zong hong lutlut ta cihi. India sum manphat nadung zui in Zomi pawlkhat Mizoram ah Set (Sawmill Machine) khut tawi sing aat na tawh sumtha lawh in kuan pha mahmah uh hi. Pawl khat te Mizo Forest in man gawp uh cih kizahi. Zomi atampen in asumzon theihna Mizoram ah Sing at leh Meihol khul, Sxen vannam tuamtuam innkim ah zuak nasep kisem pen ahihi cihi. Aizawl, Lunglei' Champhai leh Saiha te ah Zomi in Kawl gam van zuakna Shoping mall neih huai ta ci thu sumbawl te tungpan kiza hi. Tua bang in Tedim leh Kalay ah India vannam te zuakna Shoping mall Zomi in neih huai ta hi ch sum zong singtaang vak te tungpan kiza hi. Tua hih leh Hakkol pua in van kizuakzuak nawn o taw...!\nB. Hakha khuapi pan Tai 15 phualpi sat in zinling.\nKawlgam khuahun daak 13:50:56 hun' zinlin tehna tawh kizui in Hakha khuapi nitum na khanglam' Hakha pan tai 15 mun phualsat in Magnitude 4.5 tha tawh zinling ahihi. Hih zinling hang in bangmah Zomi gam ah kisiat na thu kiza nailo ahihi.\nC. Myanmar Siansin Tan sawm zo kithei baih ding.\nMyanmar gambup Siamsin Pawlsawm zote 7 June 2014 ni in azo te gambup huam in theih sakna omding cih thu kiza hi. Zomi sung ah Tedim, Tonzang, Tamu, Cikha, Thuklai, Kalay, leh mun tuamtuam siamsin te in ahun lap in theih nopna akuakua in nei tek uh cih kiza hi. Tukum pen kumdang sang in siamsin gualzo te tangko na apal sakzaw ding in gelna om ahihi ci kici hi.\nD. Malaysia ah Zomi ta 2, ta 3 nei Papi te hehpih huai.\nMalaysia om Zomi zinei thak Papi te hehpih huai mahmah hi kicihi. Athu in azite tawh nupa ahihhang in Azi te'n asimh mawh mahmah Zomi pasal Papi om ahihi cihi. Nisim nasem sak, UN ngah kei leh phin niloh, Khasum zekai leh phin niloh, UN card nei khin leh azi te'n apasal te phone nasepna ah puaksak nuamlo ( Ahang mi dang liapaal tawh muangmawh hilai) cih thuthang hi.\nPasal te zingsang nasem kuan hak leh tho kuan khia ci vatvat Zomi nupi om ta hi. Sun hunsung in Zomi nupi tanih tathum nei ten atate uh ZEC ah koih uh a, Apasal te omloh kikal in Korea film aut zahzah en uh hi. Midang tuamtuam phone tawh hopih ziahziah zawsop hi. A pasal te uh Nasep naphone pua saklo Zomi Nupi kitam mahmah cihi. Nupa khat Phone khat bek zang khawm nih aneih mah leh zong pasal te phone azi in nasep hun sung kepcip sms en cik mahmah kicihi.\nPasal te sepsa anek bek kim lai Zomi Nupi thak te'n An huamsiam keng Suntha pai in ka omom hang naduh dan in meh huan siam keng' Nang hong huan le ci'n Sai a, huan mah tawh kibang in liim zaw cin Pasal te nasep ciah khit teh anhuan meh bawl in akipei biangbuang sak Zomi nupi thak thadah mahmah honpi khat Malaysia ah Zomi papi thak ten thuak niknek uh hi.\nZomi nupi te in nau keem ung ci-in sangpai thei nailo atate( kum 5 nuai) anei phial zong in Pasal te nasep kikal tate laihilh beek ning cih nei hial lo in Kuala lumpur khua sung ah ihmu niloh Zomi nupi tam mahmah ta kicihi. Ta neih mah siahsiah bel percle in hongpai te'n Apasal gina sakei leh maa ving veng Pasal dang zonsak neihsan ahih man in Zomi zinei nailo Tangval te zong zineih ding kidawm mahmah ta uhhi.\nE. Tulai Pastor te akhut pal mahmah' Anpal aneknek man hiding.\nZan ni mah Nupa kiteen na khat Tennessee ah omdan hituak hi. Nupa pumkhat suak ki teenna Nupa suahna a bawl dinglian hunlaitak' alampai khawm kimlai nausuak hi ding hiam? Monu puan teep kai tung ah' asuak tung nauno khat' naulai kitan nailo khat alumsa in monu puan in kai dede dan ahihi. Amin leh akhua akigen lo ahih man in athu cing thei nuam te in Woman walks asile Baby train wedding dresses tawh youtube ah nuamtak ki en thei bilbel ahihi. An apal nene kha te' akhut uh zong pal ta'


url: =A kitheilo naupang kum 13 gual khat Laaitui ah hong tung :: ZOMI DAILY\nposted on 2 May 2016 at 12:39 am Lomkholna: Laitui, News, Zingsol, Zomi\nAbeisa April 24, 2016 ni in Laaitui khua Nu Niing En Hau inn ah nitak nai 8 pm kiim in a kong kiu in intek nu in kong ahon leh Kawlpau in hong pau in inntek nu in ken Kawlpau theilo acih leh Tedim pau tawh “tuzan hong giak sak ve”ci inhong ngen in ken zong an pia in giaksak ing ci in Nu Niing En Hau in Zingsol ah hong gen hi.\nTua ma in agiakna Nu Awi San Kim inn ah giak ci in Nu Niing En Hau in gen hi. Hih Laaitui hong tun zawh pen tuni May 1, 2016 tawh hileh kaal nih bang acing ding hita hi ci hi.\nLaaitui khua Zaangnuai veng le Mual veng (Khuataw ) lam ah zong tuma kaal khat kiim lai in temta neu pua lillel kawm vakvak in hi ci in tua veng aa om tangval khat in gen hi.\nApril 30, 2016 ni- in khuakung veng Pa Zen Khai te in giak hi ci in aveng te in gen hi.\nKhua lai veng ပီတိ ကြမ္းယာ ဆိုင္ ah April 29, 2016 ni in nek theih pawl khat batlak in Ciau ah mopawi sim ding aa pai ding hing kong tunteh hong pia ning hongci in tungdong hong pia kei ci in Sai nei nu, Nu Ciang Ngaih Hau in gen hi.\nMay 1,2016 ni in Mual veng aa Pa Kam Za Kham tapa neu Tg Tuang Pian Lal (tan 4) kiang ah gamlak ah hai vavil ning in tul 10 (10,000 ks) hong pai ning ci in na zol in naupang pa in zuilo hi ci in tua naupang pa ii u Lia Cing Paal Vung in zingsol ah hong gen hi.\nLaaitui khua sung ah khua sung mite in “mitkhel” te hi inteh ci in lau thawng mahmah uh hi.\nMay 1, 2016 ni sun in Laaitui khua sung ah ” naupang na theihloh uh, Laaitui ahilo na muh uhleh hausa upa ko un, zin nado kei un” ci in ki tangko hi.\nMay 1, 2016 nitak nai 6 pm pawl in Laaitui khua Pa Nang Sian Kam in man in Khuasung hausa pa ahi pa Cin Khan Mang kiang ap hi.\nHausapa in tua aman pa kiang ah “hih naupang in nang tunh ah bang mawhna hin pawl hiam? Khah in kik ci in sawl in khak kik hi.”\nHausa pa in asun in athu tangko khit ciang Tedim, Sakollam veng aateng Nu Goih Zen Ning (Siangsawn sai gei) te ii tu hi cih thu athei ing ci hi.\nKhuasung nulepa te in Tedim ah palik te ap ding hi ci in gen ngeingai uh hi.\n“No zong nata te uh hibang gual khat kaal nih sung bang amah guak vakvai leh hih tan vei na lung uh nuam ding hiam?” ci in khua sung aa mingen lo pitek kum 61 gual pitek khat in zingsol ah hong gen hi.\nTu in ahihleh Khualai veng Pa Vung Thawn Mang te inn ah giak hi.\nAma gen dan:\nAmin – Tg Thang Sian Mung\nAkum – 13\nAkhua – Tualzang\nAkem – Nu Goih Zen Ning (Sakollam siangsawn sai gei), Tedim.\nPic – Zingsol\nPrevious: ZAM Thupuak :: 01 May 2016\nNext: An leh tui dawnlo in ni 13 sung anungta kum 72 aphakhin puteek


url: =Malaysia gamsung aom Driving Licence neilo te ki limmat :: ZOMI DAILY\nposted on 3 May 2016 at 3:19 pm UTC+9:30 Lomkholna: Malaysia, News, Sawltak, World\nMalaysia gamsung khuasung lampi thusai te ahi Road Transport Department (RTD) panin gamdangmi mawtaw hawlna Driving Licence neilo te limsit mahmah uhhi. Malaysia gamsung ah gamdangmi bekbek 60,000 val bangin Licence neilo in mawtaw hawlhawl uh cih mukhia uhhi. Adiakdiak in UNHCR (United Nations High Commissioner for Refugees) Card tawite limsit mahmah cih Malay Mail pan kiza hi.\nMawtaw hawlna Licence ahi Commercial Driving Licence (CDL) neilopi in gamdangmi te’n Lorries leh Buses khawng mawk hawlgawp uh a, Public Transportation atuamtuam kihawl ziahziah hi.\nTuabang in amawk hawlgawp te akimat leh “Section 64 (1) Road Transport Act 1987” thukhun tawh kituak in a mawtaw zong kimacip sakding cihi. Tuaban ah a mawtaw neite, Boss te zong liau tuaksakding cihi.\nCity RTD director Datuk Md Ziki A. Rahman in agenkhiatna ah Public Transportation ahawlsak Company te ii Operators phalna letmat zong ki laksakkik ding cihi. 2014 kumsung bekbek inzong Driving Licence neilo in akiman Case 136,437 bang om a, nungkum 2015 kumsung inzong Case 55,262 bang kimankhia hi.\nMalaysia gamsung ah Zomi tampitak in khuasung khuapua muntuamtuam ah mawtaw ki limhawl mahmah a, mawtaw hawlte zong adang nasep te sangin khasum hoihzaw simtham hi. Tua hi a, Malaysia gamsung aom mawtaw hawl Zomi akua mapeuh khuasung ahi zongin gamsung ahi zongin kumpi thunei te’n ahunhun in Checking honglut zeuhzeuh theiding cih phawk gigesa in ih omding ihki deihsak hi.\nNungdiak in gamsung mawtaw hawlna pawlkhat te ah Operasi lut cihkhawngzong kizatheizel hi. Kidop siamni, ahunhun in thukhat lakhat aomciang kizaksaksawm pahpah ni. Lungdam, ZD Sawltak #zomidaily\nPrevious: Tulaai Leitung Thuthang Tuamtuam Updates May 1, 2016\nNext: Tuunnu’ Thuhilhna


url: =Tulaai Leitung Thuthang Tuamtuam Updates July 14, 2014\n· Kawlgam kumpi kilemna bawlpawl leh Mualtungmi thautawi kilemna vaaihawmpawl ahi NCCT te July 13 ni in Thailand gam Chiangmai khua ah kimukhawm uha, Mualtungmi teng in July 24 ciang Laiza khuapi ah khawmpi khat bawlmasa ding tuakhit ciang kimuhkikding in kithu kim uhhi.\n· World Cup 2014 ah Semi Final pan Brazil ten Germany te maaizum huaitak mai in cikmah hun a omngeilo guallelhna ngah ahihman Asiapipa uh ahi Coach Luiz Felipe Scolari maaizum lua mahmah in naseppan kakhawl hi ci in July 14, 2014 ni in taangkokhia hi.\n· Argentina gamte in WC2014 ah akhatna angahloh uhciang mipi lungkimlo in July 14, 2014 ni in Buenos Aires khuapi sung ah kikaaikhawm in gamlumna bawl uha, palik te tawh nai 3 sung nasiatak in abuaikhit uhciang palikten mi 50 vaal man in mipi khenkham zopan uhhi.\n· Ukraine gaalkaap te kisap bangbang apuak Vanleengpi khat Ukraine gam nisuahna lam ah July 14, 2014 ni in kikaapkhiat sak hi. Hih venleeng peen Pi 21,325 sang a leeng ahihman in agamlakaap na thaupi tawh kikaap hi in Russia gampan kikaap hiding in ummawh uhhi. Ahizong in athu ala akancian laaitak uh hi a, NATO in zong Russia te Ukraine gamgi dung ah kithawiki ci in gen uhhi. Russia te bel Mr Putin tukpeeng sui etna tawh gim kisa lai hiam daaidide phot uhhi.\n· Israel te leh Palestine gam a busa Hamas te kido ni 7 ongcingta a kidona kizom to paisuak laai hi. Tuciangciang Israel gam atu thaupitang 1,000 phata a , Gaza khua sung ah misi 175 cingta in Israel gaalkaap ten Vanlamtawh asun azan cilo in migilo omnading a aupmawhna teng uh banzial ziahziah uhhi. July 13 pan kipan in Gaza khuapi sung a kiphual Hamas migilo teng leilamtawh sahawl ongkipan uha, July 14, 2014 ni in Hamas makaai Mohammed Abu Khdair in Jew khangno thumte kothah mah hi ci in amawhna uh pulaak khiata hi.


url: =A lungdam huai Topa Thupha :: ZOMI DAILY\nA lungdam huai Topa Thupha\nposted on 2 June 2016 at 9:56 am Lomkholna: News, Zomi\nGuai te aw,\nZomi tampi tak khemna tawh a hi zong hanciamaa thuman tak tawh a hi zong US gam ih tungciat hi…. Hi bang aa thupha hong bawlte tung lungdam koh ding ci lo lai in a gensia nuam bang om lai!!!!! US gam kan a thupitna gam a om nawn lo a hihna thu ih kim ding kong deih sak aa bek tham lo in Ki Pumkhat na bek tawh a ki lam gam leh minam a ki deidan lohna gam a hihna zong hong tel sak nuam lai ing…\nTu tung Indianapolis aa om Tg. Kam Mun Mang’ pianzia them hong pulak nuam ing….\nA mah pen a neu lai in Kawlpi ah zatui ki sutkhial na hang in a pum zaw a kut a khe te tha hat lo hi mah ta se leh US hong (2015) tung aa ki pan Zatui siam Dr ten en cik in tu ni ciang dong sum bei bek bek dollar teng 1 pha khin ding hi…. Tun zong a ma aa ding leng bawl sak uh aa a sum bei in ($7000) kim hi kha ding hi….\nHi bang in itna tak tawh a bawl siahuan te pen Zomi te hi Lo aa US gam aa a tung leh a om khin sa US minam a suak khin te vive uh hi…. Hi tung tawn in ei Zomi te’n ih lungngaih mah mah ding khat om sa ing!!!!\nKawlgam ah zong bang mah ki lamdangna a bawl zo ding ki pawlna tampi ih mawk gel gel sang in Minam dangte bangin min khat minam khat ki pawlna khat ih neih leh ih kawlpawl theih ding ngaih sut huai mah mah hi!!!!!\nDeih sakna tawh:\nKhialna a om leh ngaihdam\nPrevious: Kumnih nuaisiah naupangno te TV ensakken!\nNext: Mite muh, Mite ngaihsut Internet hun\nKitenma aki theihpih kholhding thute


url: =ZAM Thupuak :: 27 July 2014 :: ZOMI DAILY\nposted on 26 July 2014 at 11:31 am Lomkholna: News, Newsletter, Refugee, ZAM, Zomi\nKipawlna Picing 5 Teng Kimuhkhop Kikna\nJuly 19 ni nitak nai 5pm pan 9pm ciang CRC, ACR, ZAM, FRO leh DAAI makaite kimuhkhop kikna DAAI zumah ki nei kik thei leuleu hi.\nZWO pan Report\nUNHCR-CDUki sapna tawh kizui in Numei makai teng July 24 ni-inMeeting UNHCR Conference hall ah kikah thei hi.\nNaupaai te theih ding:\nNaupaai te leh MCH ahih kei leh UNHCR tawh a kizom Clinic te ah pai hamtang ding. Nagil agol khit bek teh napai leh nanau pen kha (4,6) bang na cing khinta ahih manin damlo khat hi leh zong kibawl ding haksata hi. Gentehna in na naupaai sung na si tawm mahmah, nang lah ki-en sak ngei selo ding, tuahileteh nau nasuah ding ciang nasi tawm dinga nausuak theilo in om ding hi teh. Ahih kei leh nau nasuak phial zongin nau pendam suaklo ding hi cih thu zong hong thei sak uh hi.\n17 August 2010 khitzawh UN ngahte\nKipawlna makaite UN tawh kimuh khopna pan hita leh USRAP khutletbu sungpan hita leh ZAM-ECM kimuh khopna te pan ahun zui a i gengensa ahi 17 August 2010 khit a UN ngahte US kumpi in lakna ding sazian sungah tuni ciang a kihelzo nailo phot hong suak hi.\nLungdam – Ryan Emmanuel Cher\nKaalnih sung sitset ZEC-M&T sangah deihsakna tak tawh ih sang naupangte lai hong hilhsak khit ciangin ama sum mah bei-in sangsia teng, sang naupang teng leh ZAM palaai khempeuh July 25 ni-in sun-an (Lunch) hong nekpih lai hi. ZEC sang adingin Science vangil te zong hong pia khia hi.\nZEC Sports Day nuamtak kizo\nJuly 19 ni-in Malaysia gamsung mun tuamtuam a om Zomi Education Center te ahi theizah kigawm khawmin SMK Raja Ali sang huangpi sungah kimawlna kibawl pih hi. ZEC sang 10 lakah sang 6 kihel thei-in naupangte thangah in nuamsa thei mahmah uh hi. Sang naupang kigawm 250 bangin hih kimawlna ah kihel thei uh hi.\nTulaitak pen UN in min kibang te anak sap mahmah laitak hi-in Zomi sungah tua dan a tuak kha a om leh bang mah launa ding omlo hi. UN zumpi na paima in kamlette ahih kei leh zum asem palaai te tawh kimu khol thei le teh hoih penpen.\nTonzang khuamiPaLam Piang lehSian Vung’ tapaTg. Sian Kop Mung/7/2014 ni in Kajang Zato pan asuahzawh asawtlo khat teh anuntakna beikik a hih manin ZSM zumpi pan vai khempeuh kibuaipih in nu leh pa lunggulhna ombangin Sg-Buloh hanmual ah kivui thei a, ZSM thukhun omsa bangmah in sumbei khempeuh zong zumpi panin kisik sakkhin hi. Adah akap Nu leh Pa tungah Topa’ hehnep na hong tung tahen. ZSM panin amau te tawh ih dahkhawm na ih pulak hi.\nZomi te UNO ah Siampu dinmun kingah taktakta\nZomi te ingak lah mahmah leh ithu ngetna ahi UNO i ameeng Economics and Social kipawlna ah Zomi Innkuan USA in anung amai ah behlap tuamtuan omhetlo in ZOMI min ngiat tawh Consultative (Siampu dinmun) 14 July, 2014 ni-in kingah taktak ta hi. Hih bang gualzawhna hongpian theih nading a vaihawm ZIUSA makai khempeuh pahtawina ipia a Pasian in thupha hong piaksak semsem henla Zomi te kumsawtpi ong makaih zawh nading un thu ngetsak lai ni.\nREMEDI/Tune Insurance leikul hamtang\nUNHCR-IAD pan UN ngahsa te ading zato lam huhna 50% discount pen tukum September akipan REMEDI/Tune Insurance sungah lut gaita ding ahih manin hih Insurance a leilo te UN Card neih zenzen hangin 50% discount ngah nawnlo ding. Hih Insurance Zomi alei nuam khempeuh in ZAM zumpi ah min sazian hong pia un.\nPrevious: A tullo lungtup\nNext: Thuthak Tomkimcing 26 July 2014


url: =North Korea aom Malaysia gammi te aciahkhiatding kiphallo ~ ZD :: ZOMI DAILY\nposted on 7 March 2017 at 1:27 pm Lomkholna: Korea, Malaysia, News, Sawltak, World\nNorth Korea gamsung aom Malaysia gammi te aciahkhiatding kiphallo cih Tuesday (Mar 07) ni in CNA News pan kiza leuleu hi. Kim Jong Nam ki suamlup khitzawh Malaysia leh North Korea kizopna siasemsem a, tu’n agamsung aom mipi te inzong athuaklawhding hitamawk hi.\nNorth Korea gamsung aom Malaysian Nationals khempeuh gamnih kikal buaina aven mateng apusuahkhiat dinguh ki khamcipding hi ci’n Korea Central News Agency in genkhia cihi. North Korea gampanin ciahkhiatding phallo a, tatkhiat sakding Hostage bangin akepphot sawm uh himawk hi.\nMalaysia’s Deputy Foreign Minister in agenkhiatna ah tulaitak North Korea gamsung ah Malaysia gammi 11 omding ci a, tualak ah mi 3 pen Embassy sungah nasem in aom uh ahihi.\nNorth Korea in tuabangthu aginsakphet in Malaysia’s Deputy Prime Minister Ahmad Zahid Hamidi inzong Media Briefing bawlpah a, Kuala Lumpur khuapisung North Korean Embassy ah nasemteng, Diplomats teng khempeuh zong hihgampan in aciahkhiatding ki khamcipding hi ci’n Reporters te tungah genkhiapah hi.\nPyongyang leh Kuala Lumpur pen abeisa kumtampi sung kizopna akipmahmah hi a, ahi zongin Kim Jong Nam aki suamlupna vai hangtawh hongki kangcip mahmahta uhhi.\nFree Visa kiphiat uh, tuakhitciang agam nih un Ambassador te ki hawlkhiat saktuak uh, tu’n agamnih un agamsung aom mite aciahkhiat theihloh nadingin khakciptuak leuleu uhhi. Hostage bangdan in akem uh hitamai hi. Tuazawh bang hongpai laitam? Avui atangte in azop lohding thupi dinghi.\nRelated: Japan ah om Korea mite ~ Hau Za Cin\nManglai in “tit for tat” cihkhat nei uh a, khat ii hihbangbang alanglam inzong hihpah cihdante pen “tit for tat” ahih keileh “tip for tap” (blow for blow) cithei uhhi. North Korea leh Malaysia gamnih kikalzong tuatawh kibangta hi. Khat in asep khatpen alanglam te’nzong zuipah lianlian uhhi. ZD Sawltak #zomidaily\nPrevious: North Korea inzong agampan in Malaysian Ambassador hawlkhiatna pia ~ ZD\nNext: USA, Tennessee Tyson Foods ah zuakding ak aki khawina ah Bird flu kimu ~ ZD\nZomi leh Worldview ~ Tungg Thang\nZambia gamah sangnaupang tawh Sex azangkhawm Teacher 23 kikhawlsak ~ ZD


url: =Tedim ah Bus Station kician neihhun mahmahta :: ZOMI DAILY\nposted on 11 May 2018 at 11:00 pm Lomkholna: News, Tedim, Zomi\nTedim ah Bus Station kician khat neih hun mahmah hi. Zong kisam hi. Tu ciangciang car gate a kinei pen private inn kawm in lam gei ah mawtaw tunna leh dinkhiatna mun a kibawl hi lel hi.\nKhua sung a gate neih pen mawtaw tam semsem leh lampi neu tawh lem lo tektek ding hi ta hi.\nTua hi a Tedim khua nawl gtn. in Sezang lapi sak lam/ Saimual thungetna mual mun zaina khat (a kek baih leh a kicing ding khat teelin) ah Bus Station pi khat bawlhuai ta hi.\nTua bangin kibawl zo leh a cilin khualzin mite pawlkhat a ding a lem lo tawh kibangin paina ciahna haksa tuam ding hi.\nA hi zongin khua sung pan Bus Station paina/ ciahna ding mawtaw or cycle or line bus or taxi khat peuh hong kisam pah dinga, mitampi a ding a om ngei nai lo sumzon summuhna thak khat a hi mawtaw tawh / cycle carrier nasepna tawh nasepna in hong nungzuih ding hi pah hi.\nTua mi puak nasepna pen Bus Station paina or ciahna bek hi nawn lo in khua sung paina ciahna ah mawtaw nei lo te, cycle lem lo te leh gimpi tawlpi in khe tawh pai/ ciah kul nawn lo ding hi pah hi. Khuapi khantohna zong hi pah hi.\nKhuami te nun zia zong hong sang zaw pah ding hi.\nTua bang Bus Station khua nawl ah nei zo hi leng khua zong a kekkek a gol a zai sak semsem ki suak lai ding hi. Na kician na thupi omna kizuan kibel nuam hi.\nBawl zawhna dingin kumpi tungah ngetna bawl huai hi. (Tu hun pen company nasep lawhcing hun hi a sum nei khat peuh in zong company nasep in sem in inn sap leh lut man cihte Kumpi lak bangin la thei ding hi). Zam Lian Mung\nPrevious: US Florida ah Myanmar sangnaupang khat thautawh kikaplum\nNext: Pasal te’n hong genlo uhhang alunggulh mahmah uh nam 15\nRussia ah meileng in Bus khat nawkkha ahih manin mi 16 si


url: =Dr. Kham tawh kisai dahpihna lai & galna hong puakte' tungah zaksakna\nDr.Do Kham hong nusiatna tawh kisai itna dahpihna lai kipawlna a tuamtuam leh mimal akuamapeuh in nong puak ciatciat manun lungdam hong ko hi ung.\nKeima hihtheih zah mah a ciamteh ciatciat ka hi a, thukhat panin a vuihun ma-in a detail in hong zasak man kim lo, leh hong thukik man kim lo ka hih manin hong na theisiam photphot un, cih kong thuum nuam hi.\nBulletin leh ama lim, Vinyl khawng tawh a tuamtuam bawlna leh innsung vai tawh kitaklah lua mahmah ka hih manun mailam ah a kicianin kong zasak ding uh hi\nTuni sihvui hun ah a diakdiakin kipawlna min tawh dahpihna laikhakte leh a munmun ah gentuhpihna neihna (ka ciapteh khak man teng) mipi mai ah zaksak hamtang dingin ka na ciamteh uh hi. A kipulak kha lo pawl khat om thei kha meek ding ahih manin kitheisiam photphot ni; mailam ah a manpha mahmah na kammalte uh laibu sung ahi a, Video tawh ahizongin limtakin na ciapteh sawm hi ung, cih hi teng a kizasak hi ni.\nBulletin zong zing lam teh hong khuanung khak mai nung ei, kizo khin mah hi ven, hun in hong cin zo lo suak mawk hi. Ko ka hunbawl uh hun dekdek ta ahih manin i omna ciat pan lungkimhuaitak a a zang kim thei ciat dingin ih biak Pasian in eite tawh hong "Emmanuel" ta hen. Amen.\nNa vekpi tunguh ah lungdamna hong ko hi ung.


url: =Timoti Nihna 2 | Siantongluan.net\nTimoti Nihna 2\nTimoti Nihna 2 |\nKa ta aw, nang na hih leh Khrih Jesuh tawh i kipawl manin i ngah hehpihna hangin thahatin om in.\nMi tampite theihin ka thuhilh, na zaksa thu khempeuh, midangte a hilhsawn thei dingin a citak mite tungah hoihtakin a zuih dingun na hilh in.\nKhrih Jesuh galkap hoih hihna tawh thuakdingin a kisam khempeuh na na thuak in.\nGalkap a semlai mipa in ama tungah a om bupa a lungkimsak theihna dingin na sem ahih manin tualsung mite nasep tawh thuahkhawm lo hi.\nKimawl kidemna-ah a kihel mi khatpeuh in kimawlna ngeina zui lopi-in gualzawh pahtawina ngah theilo hi.\nHahkat takin lo a khopa in anlak hun ciangin a tampen a ngah dingin a kilawm ahi hi.\nTopa in thu khempeuh na theihna dingin hong huhding ahih manin hih ka thugente khempeuh limtakin na ngaihsun in.\nLungdamna Thu ka hilhna sungah ka gen mah bangin David suan, sihna panin a kithosak Jesuh Khrih na na phawk in.\nAma hangin a kingah Lungdamna Thu ka hilh manin gimna ka thuak a, mithat bangin sikkol hong kibulh hi. Pasian thu ahih leh sikkol kibulh theilo hi.\nTua ahih manin Pasian teel mite in zong Khrih Jesuh hangin hotkhiatna leh tawntung minthanna a ngahkhawm theihna dingun amaute hangin na khempeuh ka thuak hi.\nTua ahih manin, "Amah tawh i sihkhawm leh amah tawh i nungta khawm ding hi.\nEite in gimna i thuak paisuakzawh leh amah tawh i ukkhawm ding hi. Amah i nial leh amah in zong eite hong nial ding hi.\nAmah leh amah kikhem theilo ahih manin eite i citak kei zongin amah citak veve ding hi," ci-in a kigenna thu man mahmah hi.\nNa mite thu kinialin a kitotlohna dingun Pasian mai-ah thupi takin na hilhkhol in. Tua bang thu kinialna in a za mite phattuamna ngahsak loin a siasak bek ahi hi.\nPasian thuman a mantakin hilhin, na nasepna-ah maizumna thuakloin, Pasian pahtakna na ngahtheihna dingin na siam tawpin hanciam in.\nPasian tawh mite a kigamlasak semsem thei thu ginalo, a haihuai thu kikup thu kiselnate na pelh in.\nTua bangin amau thugennate in mite siasak a, tua banga thugente lakah Hymenaias leh Filetas a kihel uh hi.\nThuman lampi panin amaute pialkhin uh a, thawhkikna thu pen a beisa thu hi ta hi, ci-in thu um mi pawlkhat lungmangsak uh hi.\nAhi zongin Pasian in a phuhsa sutpi kilokzo ngeilo ding hi. Tua sutpi tungah, "Topa in ama mi kua teng hiam cih thei hi," cihna leh, "Topa tawh kipawl ing, a ci peuhmah in mawhna sukhalo ding hi," cihna kigelh hi.\nInn lian khat peuhpeuh sungah umlebeel a nam tuamtuam a om hi. Pawlkhatte ngun tawh kibawl a, pawlkhatte kham tawh kibawl a, pawlkhatte sing tawh, pawlkhatte tungman tawh kibawl hi. Pawlkhatte a thupi diakin zattheih ding, pawlkhatte nisimin a mawkmawkin zattheih ding ahi hi.\nMi khatpeuh a hoihlo na khempeuh panin kikemin a siangtho takin a om nak leh na hoih nam khempeuh a sem dingin a Topa tungah ki-apin, a Topa tungah a manpha suak ahih manin a thupi diakte-ah amah kizang ding hi.\nTua ahih manin khangno lunggulhna hoihlote pelh in la, lungsim takpi tawh Topa tungah huhna a ngen mite tawh thuman thutak, upna, itna, kilemna na neihtheihna dingun hanciam khawm un.\nThu kihai selna, theilopi-a thu kinialnate na pelh in. Tua bangte in kitotna a piansak lamtak na theihsa ahi hi.\nTopa na a sem mite, kitot a hatte hilo ding a, mi khempeuh tungah lungsim nemin, thugen siamin, thuakzawhna nei-in,\nthunem tawh a langte hoihlohna a puahtheite hi ding hi. Tua bang hi leh Pasian in amaute kisiksak thei ding a, thuman thutak hong thei-in,\nDawimangpa in ama deihna bangin a gamta dingin a mat khit hangin ama thang panin amaute suakta khathei ding uh hi.\nTedim Lai Siangtho / Laibu: Timoti Nihna 2